MATHAYO 1:10 

ne en wuon Ahaz, Ahaz ne en wuon 
Hezekia 

10 to Hezekia ne en wuon Manase. 
Manase ne en wuon Amon, Amon ne en 
wuon Josia, 

11 to Josia ne en wuon Jekonia gi 
owetene, e kinde mag twech e piny 
Bablon. 

12 Bang’ twech e Bablon: Jekonia ne en 
wuon Seltiel, Seltiel ne en wuon 
Zerubabel, 

13 Zerubabel ne en wuon Abiud to 
Abiud ne en wuon Eliakim. Eliakim ne en 
wuon Azor, 

14 Azor ne en wuon Zadok, Zadok ne 
en wuon Akim, to Akim ne en wuon 
Eliud. 

15 Eliud ne en wuon Eleazar, Eleazar 
ne en wuon Mathan, Mathan ne en wuon 
Jakobo, 

16 to Jakobo ne en wuon Josef mane en 
chwor Maria mane onywolo Yesu, milu- 
ongo ni Kristo. 

17 Kamano tienge duto mane nitie 
chakre Ibrahim nyaka Daudi gin apar 
gang’wen; chakre Daudi nyaka ndalo 
twech e Bablon, tienge apar gang’wen, 
kendo chakre ndalo twech nyaka kinde 
mag Kristo bende tienge apar gang’wen. 

Nywol Mar Yesu Kristo 

18 Kama e kaka nywol mar Yesu Kristo 
notimore: Noyudo min mare ma Maria 
osesingi ne Josef mondo olende, to kane 
pok gibedo kaachiel, noyude ka en gi 
nyathi kuom Roho Maler. 19 Nikech Josef 
chwore ne en ng’ama kare, kendo ne ok 
odwar miyo ji kuod wiye, nochano e pache 
mar weyo kende ling’ ling’. 

20 To bang’ paro mar timo kamano, 
Malaika mar Ruoth nofwenyorene e lek 
mowacho ni, “Josef wuod Daudi, kik iluor 
dhi gi Maria dala kaka chiegi, nikech gima 
oting’o e iye oa kuom Roho Maler. 
21 Obiro nywolo wuowi, kendo nyaka 
imiye nying ni Yesu, nikech obiro ‘waro 
joge kogolo e richogi. 

22 Magi duto notimore mondo ochop 

gimane Ruoth owacho gi dho janabi ni, 
23 "Nyako ngili, nomak ich mi nonywol 
wuowi, kendo giniluonge ni Imanuel"-ma 
tiende ni, “Nyasaye kodwa.” 

24 Kane Josef ochiew, notimo gima 
malaika mar Ruoth nochike mondo otim, 
kendo nokawo Maria odhigo dala mobedo 
chiege. 25 To ne ok oriwore kode nyaka 
bang’ kane osenyuolo nyathi ma wuowi 
kendo nomiye nying ni Yesu. 

Limbe Mar Jonia Riek 

^ Bang’ kane osenywol Yesu 
Bethlehem e piny Judea, e ndalo mag 
Ruoth Herode, Joma Riek moa Yo 
wuokchieng’ nobiro Jerusalem, 2 mi open- 
jo ni, “Ere jal mosenywol mondo obed 
Ruodh jo- YahudiP Ne waneno sulwe 
mare yo wuokchieng’ kendo wasebiro 
mondo walame.” 

3 Kane Ruoth Herode owinjo wachno, 
chunye nochandore, en kaachiel gi ji duto 
modak Jerusalem. 4 Kane oseluongo 
jodolo madongo gi jopuonj chik duto 
mane otelo ne ji, nopenjogi kama nowin- 
jore nywolie Kristo. 5 To gin ne gidwoke 
ni, “E Bethlehem manie piny Judea, nikech 
janabi nondiko kama: 6 "To in, Bethlehem, 
manie piny Judea, ok itin ngang’ e dier 
joloch mag Juda; nikech kuomi emajaloch 
biro ae, mabiro kwayo joga ma jo-Israel” 

7 Eka Herode noluongo joma riekgo 
ling’ling’, kendo ne ononogi, mi neginyise 
saa nogono mane sulwe onenoree. 8 Ne 
oorogi Bethlehem, kowacho ni, “Dhiuru 
kendo umany nyathino maber. E sama 
uyudeno to duognauru wach mondo an 
bende adhi alame.” 

9 Kane gisewinjo wach ruoth, ne 
gimako wuodhgi gidhi, kendo sulwe mane 
oyudo giseneno yo wuok cheing’ notelo 
nigi nyaka nochopo mi ochung’ e wi 
kamane nyathi nitie. 1() Kane gineno sul- 
weno, ne gibedo moil mokalo. n To kane 
gichopo ei ot, ne gineno nyathino kod 
Maria min mare, kendo ne gikulore piny 
ka gilame. Bang’e ne giyawo mwandugi 
kendo ne gimiye mich mag dhahabu, gi 




ubani gi manemane. 12 To kaka nosesiem- 
gi e lek ni kik gidog ir Herode, ne gidok 
thurgi gi yo machielo. 

Tony Dili Misiri 

13 Bang’ kane gisedhi, malaika mar 
Ruoth nofwenyore ne Josef e lek. 
Nowachone ni, “A malo ikaw nyathi gi 
min mare mondo itony idhi Misiri. Dag 
kuno nyaka aduogni wach, nikech Herode 
biro manyo nyathini mondo onege.” 

14 Omiyo noa malo gotieno mi okawo 
nyathi gi min mare kendo nowuok modhi 
Misri, 15 kuma nodakie nyaka chop tho 
mar Herode. Kamano gima Ruoth nowa- 
cho chon gidho janabi ni, “Ne aluongo 
wuoda ka agolo Misri, ’’nochopo kare. 

16 Ka Herode nofwenyo ni joma 
Riekgo nosewuonde, iye nowang’ asasa, 
kendo nogolo chik mondo onegi nyithin- 
do ma yawuowi duto modak Jerusalem gi 
mier molwore, mane hikgi ariyo kadok 
chien, kaluwore gi saa mane Joma Riek 
onyise. 17 Eka gima Nyasaye nomiyo jan- 
abi Jeremia owacho nochopo kare: 

18 "Duol winjore Rama, en ywak gi 
nduru maduong’ Rael ywago 
nyithinde kendo odagi ni ok hoye, 
nikech gisetho.” 

Dok Nazareth 

19 Bang’ ka Herode nosetho, malaika 
mar Ruoth nofwenyore ne Josef e lek ka 
en Misri kuno, 20 kendo nowachone ni, ‘Aa 
malo ikaw nyathi kod min mare mondo 
idhi e piny Israel, nikech joma netemo 
kawo ngima nyathi osedhi.” 

21 Omiyo noa malo, mokawo nyathi gi 
min mare, kendo nodhi e piny Israel. 22 To 
kane owinjo ni Arkelao nobet e loch e 
piny Judea kar wuon-gi ma Herode, nolu- 
oro dhi kuno. Kaka nosesieme e lek, 
noloko wuoth modhi e gweng’ mar Galili, 
23 kendo nodhi modak e taon miluongo ni 
Nazareth. Kamano gima nowachi gi dho 
janabi ni,"Enoluonge ni ja Nazareth,” 
nochopo kare. 



MATHAYO 3:15 
Johana Ja-Batiso Oloso Yo 

3 E ndalogo Johana ja Batiso nobiro, 
koyalo e Thim mar Judea, 2 kendo 
owacho ni, “Lokreuru, nikech Loch polo 
ni machiegni.” 3 Ma e jalo mane owuo 
kuome gidho janabi Isaya ni: 

"Dwond ng’at makok e thim ni, 
‘Losuru yo ne Ruoth, losneuru yore 
moriere tir.’” 

4 Lep Johana nochwe gi yie ngamia, 
kendo notweyo kamba mar pien e nun- 
gone. Chiembe ne gin bonyo gi mor kich 
mag bungu. 5 Ji nowuok odhine koa 
Jerusalem gi Judea duto koda ka gweng’ 
Jordan duto. 6 Kane gihulo richogi, ne 
obatisogi e Aora Jordan. 

7 To kane oneno jo Farisai gi jo 
Sadukai ka biro kama ne obatise ji, nowa- 
cho negi ni: “Un koth thuondegi! En ng’a 
mane osiemou mondo uring utony ne 
mirima mager mabiro? 8 Nyaguru olemo 
manyiso ni uselokoru adier. 9 Kendo kik 
upar ni unyalo wacho ne un uwegi ni, 
Wan-gi Ibrahim kaka wuonwa.’ Anyisou 
ratiro ni Nyasaye nyalo loso ne Ibrahim 
nyithindo kogolo e kitegi. 10 Le koro 
oseketi e tie yiende, kendo yien ka yien ma 
ok nyag olemo ibiro tong’ mi go piny 
kendo witi e mach. 

n An abatisou gi pi mar lokruok.To 
ng’ato biro biro bang’a ma tekre ng’eny 
moloya, ma kata akande ok awinjora 
ting’o. En obiro batisou gi Roho Maler 
kod mach. 12 Odheche mar pietho nie 
lwete, kendo obiro yweyo kare mar dino 
cham, lochoko ngano mage okano e dero, 
to mihudhi to owang’o gi mach maok nyal 
negi.” 

Batiso Mar Yesu 

13 Eka Yesu nobiro koa Galili nyaka 
Jordan mondo Johana obatise. 14 To 
Johana notemo tame, kawacho ni, “Ikelo 
biro ira nade to an ema adwaro mondo 
ibatisa?” 

15 Yesu nodwoko ni, “We otimre 

kamano sani; en gima ber ne wan kodi 
mondo watim ma, eka wachop tim makare 
duto.” Eka Johana noyie. 

16 Kane osebatis Yesu nii to nowuok oa 
ei pi. To sanosano polo noyawore kendo 
noneno Roho mar Nyasaye, ka lor kaka 
akuru, kendo piyo kuome. 17 To duol moro 
moa e polo nowacho ni, “Ma en wuoda, 
ma ahero, kendo chunya mor kode." 

Tem Mar Yesu 

Eka Roho notelone Yesu nyaka e 
thim mondo Jachien oteme. 2 Bang’ 
tweyo chiemo kuom odiechienge piero 
ang’wen gi otieno piero ang’wen, kech 
nochako kaye. 3 Jatem nobiro ire kendo 
owacho ni, “Ka in Wuod Nyasaye to nyis 
kitegi mondo gilokre kuon.” 

4 Yesu nodwoko ni, “Ondiki ni: ‘Dhano 
ok bed mangima nikech kuon kende, to 
nikech wach ka wach moa e dho 
Nyasaye’” 

5 Eka jachien nokawe motere nyaka 
Dala Maduong’ Maler, kendo nochunge e 
osuch Hekalu malo-malo mogik. 
6 Nowachone ni, “Dirri piny, nikech ondiki 
ni, 

“Obiro chiko malaikege kuomi, 
kendo gibiro ting’i malo e lwetgi, 
mondo kik ichwany tiendi e kidi.’” 

7 Yesu nodwoke ni, “Ondiki bende ni, 
‘Kik iket Ruoth Nyasachi e tem’” 

8 Jachien nokawe kendo, motere nyaka 
ewi got moro ma rabora ahinya, kendo 
nonyise pinje ruodhi mag piny gi duong’ 
mane gin-go. 9 Nowacho ni, “Magi duto 
abiro miyi ka ikulorina piny kendo ilama.” 
10 Yesu nowachone ni, “Dhi kucha, 
Satan! Nikech ondiki ni, ‘Ruoth Nyasachi 
kende ema nyaka ilam kendo itine.’” 

1 ’Eka Jachien noweye, kendo malaike 
nobiro mokonye. 

Yesu Ochako Yalo 

12 Ka Yesu nowinjo ni Johana nosetwe 



e jela, nodok Galili. 13 Nodar Nazareth 
modhi odak Kapernaum, mane nie dho 
nam e gweng’ mar Zebulun gi Naftali, 
14 mondo ochop gima nowachi gi dho jan- 
abi Isaya ni: 

15 "Piny Zebulun gi piny Naftali, yo 
moluwo tie Jordan kochomo nam, 
Galili mar ogendini 16 joma odak e 
mudho oseneno ler maduong’; joma 
odak e piny ma tipo mar tho oumo, 
ler osechopo negi” 

17 Chakre kindeno kadhi nyime, 
Yesu nochako yalo ni,"Lokreuru nikech 
pinyruodh polo ni machiegni.” 

Luong Mar Jopuonjre Mokwongo 

18 Kane oyudo Yesu wuotho e gweng’ 
Nam Galili, noneno owete ariyo, Simon 
milwongo ni Petro gi owadgi ma Andrea. 
Noyudo gibolo gokgi e nam, nimar ne gin 
jolupo. 19 Yesu nowachonegi ni, “Biuru 
uluwa mondo ami ubed joywa ji.” 20 Ne 
giweyo gokegi sanosano mi giluwe. 

2 ’Kane ochwalore nyime koa kanyo, 
noneno owete ariyo mamoko, Jakobo 
wuod Zebedi gi owadgi ma Johana. Ne 
gin e yie kaachiel gi wuon-gi ma Zebedi, 
ka giiko gokegi. Yesu nolwongogi, 
22 kendo ne giweyo yie kod wuon-gi 
sanosano mi giluwe. 

Yesu Ochango Joma Tuo 

23 Yesu nodhi e gweng’ Galili duto, 
kopuonjo e sunagokegi, koyalo Wach 
Maber mar pinyruoth kendo kochango kit 
tuoche gi midekre duto e dier ji. 24 Humbe 
nolandore e piny Siria duto, kendo ji 
nokelone joma ne tuo gi kit tuoche may- 
ore yore gi joma ne nigi rem mapek gi 
joma ne nigi jochiende gi joma ne chuny- 
gi yudhore kod joma ne nigi athany, kendo 
nochangogi. 25 Oganda makwar moa 
Galili gi gweng’ mar Dekapoli gi 
Jerusalem gi Judea kod gweng’ man loka 
Jordan ne luwe. 




Kit Joma Ogwedhi 

Koro kane oneno oganda maduong’ 
mar ji, nodhi e bath got mi obet piny. 
Jopuonjrene nobiro ire, 

2 kendo nochako puonjogi, kowacho 
niya 3 "Joma odhier gie chunygi gin joma 
ogwedhi, nimar pinyruodh polo en margi. 
4 Joma ywak gin joma ogwedhi, nimar 
ibiro hoyogi. 5 Joma muol gin joma 
ogwedhi nimar piny nobed girkeni margi. 
6 Joma kech kayo kendo riyo oloyo nikech 
gidwaro tim makare gin joma ogwedhi, 
nimar gibiro yieng’. 7 Joma kecho ji gin 
joma ogwedhi, nimar ibiro kechgi. 8 Joma 
ler gie chunygi gin joma ogwedhi, nimar 
ginine Nyasaye. 9 Jokel kuwe gin joma 
ogwedhi, nimar noluong-gi ni yawuot 
Nyasaye. 10 Joma isando nikech tim 
makare gin joma ogwedhi nimar 
pinyruodh polo en margi. 

11 "Ka ji yanyou kendo sandou kendo 
hangonu wach ni usetimo kit gik maricho 
duto nikech an, to un joma ogwedhi. 
I2 Beduru moil kendo mamor, nikech mich 
maru duong’ e polo, nimar jonabi mane 
okuongonu bende ne gisando mana 
kamano. 

Chumbi Gi Ler 

13 "Un e chumbi mar piny. To chumbi 
ka ndhathe orumo, to ere kaka dochak 
obed gi ndhath chumbi kendo? Koro onge 
konyruok mokelo, makmana ni ipuke oko 
kendo ji nyone piny gi tiendegi. 

14,, Un e ler mar piny. Taon moger ewi 
thur ok nyal pandi. 15 Kamano bende, ji ok 
mok taya kaeto gikete e bwo sufuria. Kar 
timo kamano to giliere malo e yiende 
modhi malo monego ong’awe, eka ochiwo 
ler ne ji duto manie i ot. 16 Un bende timu- 
ru kamano. Neuru ni ler maru rieny e dier 
ji, mondo gine timbeu mabeyo kendo 
gipak Wuonu manie polo. 

Chopo Chile 

17 "Kik upar ni asebiro mondo atiek 
Chik kata Jonabi. Ok asebiro mondo atiek- 
gi, to asebiro mar chopogi. 18 Awachonu 

adier ni nyaka chop chieng’ ma polo gi 
piny nolal nono, onge nukta matin mogik 
kata alama moro amora mar kalam ma 
nolal kuom Chik, nyaka chop gik moko 
duto chop kargi. 19 Ng’ato ang’ata 
moketho achiel kuom chike matindoe 
mogik kuom Chikegi, kendo mopuonjo 
joma moko mondo otim kamano, nokaw 
kaka ng’ama nichien mogik e pinyruodh 
polo, to ng’ato ang’ata maluwo kendo 
puonjo ji chikegi nokaw kaka ng’ama 
duong’ e pinyruodh polo. 20 Nimar ak>nu 
ni ka ok ber maru oyombo mano mar jo 
Farisai gi mar jopuonj chik to ok unudon- 
ji e pinyruodh polo ngang’. 

Nek 

21 "Usewinjo ni ne owachne joma chon 
ni, ‘Kik ineki, kendo ng’ato ang’ata mon- 
eko ibiro ng’adne bura. 22 Anto anyisou ni 
ng’ato ang’ata ma mirima omako gi 
nyawadgi ibiro ng’adne bura. Bende, ng’a- 
to ang’ata mowacho ne nyawadgi ni, 
‘Raka’ nyaka yal e buch jo Sanhedrin. To 
ng’ato ang’ata mowacho ni, ‘Ifuwo nade,’ 
biro neno chandruok mar mach mar 
Gehena. 

23 "Kuom mano, ka ichiwo michni e 
dho kendo mar misango to iparo ka in 
kanyo ni nyawadu nikodi gi wach, 24 to we 
michnino piny kanyo e nyim kendo mar 
misango. Kwong idhi ilos kindi gi 
nyawadu; eka ibi ichiw michni. 

25 "Los weche piyopiyo gi jasiki 
madwa teri e od bura. Tim kamano kapod 
un kode e yo, nono to onyalo keti e lwet 
jang’ad bura kendo jang’ ad bura nyalo 
boli e lwet polis, kendo inyalo rwaki e jela. 
26 Awachoni adier ni kuno koserwakie to 
ok ibi wuokie nyaka chop ichul faini duto 
monego ichul ma ok orem kata nduru. 

Terruok 

27 "Usewinjo ni nowachi ni, ‘Kik iterri,’ 
28 Anto anyisou ni ng’ato ang’ata moran- 
go ng’ama dhako ka ogombe oseterore 
kode gie i chunye. 29 Ka wang’i ma korach- 
wich miyo itimo richo to lodhe oko kendo 

iwite kucha. Ber moloyo ka iwito fuonni 
achiel mar ringri moloyo ka ringri duto 
owiti e gehena. 3() Kamano bende ka lweti 
makor kachwich miyo itimo richo, to 
ng’ade oko iwite kucha. Ber moloyo ka 
iwito fuonni achiel moloyo ka ringri duto 
odhi e gehena. 

Ketho Keny 

31 "Osewachi ni, ng’ato ang’ata 
moketho keny gi chiege nyaka miye sati- 
fiket mar ketho keny. 32 Anto awachonu ni 
ng’ato ang’ata moketho keny gi chiege 
makmana kuom wach mar miganga mar 
kend, to omiyo chiege be terore, kendo 
ng’ato ang’ata mokendo dhako makamano 
bende oterore. 

Kuong’ruok 

33 "Usewinjo bende ni nowachi ne 
joma chon ni, “Kik iketh kuong’ruok, to 
riti kuong’ruok moro amora misetimo ne 
Ruoth Nyasaye.’ 34 Anto anyisou ni kik 
ukwong’ru kata matin: Kik ukuong’ru gi 
polo ni mar en e kom loch mar Nyasaye; 
35 kata gi piny, nimar en e kome moyieye 
tiende; kata gi Jerusalem, nikech en e dala 
mar Ruoth Maduong’ 36 Kendo kik 
ukuong’ru gi wiu, nikech ok unyal loko 
yie wich achiel rachar kata rateng’. 
37 Neuru ni ‘Ee’ maru obedo ‘Ee’, kendo 
‘ooyo’ obedo ‘ooyo’. Gimoro amora moka- 
lo mano en gima oa kuom Ng’ama Rach. 

Wang’ Kar Wang’ 

38 "Usewinjo ni nowachi ni, ‘Wang’ 
kar wang’ kendo lak kar lak’. 39 Anto any- 
isou ni kik ubed gi ng’ama rach. Ka ng’a- 
to othalo lembi makorachwich to lokne 
komachielo bende, 40 kendo ka ng’ato dwa 
yalo kodi mi okawo lawi mar akor to wene 
jakedi bende. 41 Ka ng’ato ochuni mondo 
ikowe mael achiel to dhi kode mael ariyo. 
42 Ka ng’ato okwayou gimoro to miyeuru, 
kendo kik ulok kitu ne ng’at madwaro ni 
uhole gimoro. 



Hen) Wasigu 

43,, Usewinjo ni nowachi ni, Her 
owadu to jasiki to isin-go 44 Anto awa- 
chonu ni: Heruru wasiku kendo lamuru 
ne joma sandou, 45 mondo eka ubed 
yawuot Wuonu manie polo. En omiyo 
chieng’ mare wuok ne joma richo gi joma 
beyo machalre, kendo ooro koth ne joma 
kare gi joma ok kare. 46 Ka uhero mana 
joma oherou kende to pok mane muyudo? 
Donge kata josol osuru bende timo 
mano? 47 Koso ka umoso mana oweteu 
kende to en ang’o mutimo moloyo joma 
moko? Donge kata joma ok lem be timo 
mano? 48 Kuom mano, beduru malong’o 
chuth mana kaka Wuonu manie polo 
long’o chuth. 

Chiwone Joma Ochando 

6 ‘Beduru motang’ mondo kik utim 
‘timbeu makare’ e nyim ji, mondo eka 
gineu. Kutimo kamano to ok ubi yudo pok 
moa kuom Wuonu manie polo. 

2 “Kuom mano kuchiwo kony ne joma 
ochando to kik uland gima utimo gi tung’, 
kaka joma wuondore timo ei sunagoke 
kendo e yore manie kind mier, mondo ji 
omigi luor. Anyisou adier ni gin giseyudo 
pokgi duto. 3 To in, kichiwo kony ne joma 
ochando to kik iyie lweti makor acham 
ng’e gima lweti makorachwich timo, 
4 mondo chiwo mari obed malingling’. 
Eka Wuonu maneno gima ochiw 
ling’ling’ nomiyi pokni. 

Lamo 

5 "Bende kulamo to kik uchal gi joma 
wuondore, nimar gihero lamo ka gichung’ 
ei sunagoke, kendo e akek yore mondo ji 
onegi. Awachonu adier ni giseyudo pokgi 
duto. 6 To in, kilamo to donji e odi maiye, 
kaeto ilor dhoot eka ilam Wuonu ma ok 
ne. Eka Wuonu maneno gima otim 
ling’ling’ nomiyi pokni. 7 To kulamo to kik 
usik kunuoyo weche kayiem kaka jopiny, 
nimar giparo ni ibiro winjgi nikech 

wechegi mathoth. 8 Kik uchal kodgi, 
nikech Wuonu ong’eyo gik muchando 
kata kapok ukwaye. 

9 "Koro kama e kaka onego ulam: 
“Wuonwa manie polo, nyingi mondo omi 
luor, 1() Pinyruodhi mondo obi, dwaroni 
mondo otimre e piny kaka timore e polo. 
1 1 Yie imiwa kawuono chiembwa mapile 
pile. 12 Wenwae gopewa, kaka wan bende 
waseweyo ne jogopwa. 13 Bende kik iterwa 
e tem, to reswa e lwet Ng’ama Rach.’ 
14 Nimar ka uweyo ne ji ka gikethonu eka 
Wuonu manie polo biro weyonu. 15 To ka 
ok uwene ji richogi to wuonu manie polo 
ok bi weyonu richou. 

Twevo Ghiemo 

16 "Ka utweyo chiemo to kik unen 
malich kaka joma wuondore timo, nimar 
gimieno wengegi mondo ginyis ni 
gitweyo chiemo. Awachonu adier ni 
giseyudo pokgi duto. 17 To in, kitueyo 
chiemo to ket mo e wiyi kendo lwok 
wang’i, 18 mondo kik obed gima ong’ere 
ne ji ni itweyo chiemo, to Wuonu ma ok 
ne kende ema ong’e. Eka Wuonu maneno 
gima otim ling’ling’ nomiyi pokni. 

Mwandu Manie Polo 

19 "Kik ukan mwandu ne un uwegi e 
piny kama olwenda gi nyal kethoe gik 
moko, kendo kama jokuoge turoe kendo 
kweloe. 2() To kanuru mwandu ne un 
uwegi e polo kama olwenda kata nyal ok 
kethie gik moko kendo jokuoge ok turie 
ma kwelie, 21 nimar kama mwanduni nitie 
e kama chunyi be biro betie. 

22 "Wang’ e taya mar del. Ka wengeni 
neno maber to dendi duto biro pong’ gi 
ler. 23 To ka wengeni richo to dendi duto 
biro pong’gi mudho. Omiyo ka ler manie 
iyi en mudho, to mano kaka en mudho 
maduong’ miwuoro! 

24 "Onge ng’ama nyalo tiyo ne ruodhi 
ariyo. Ka ng’ato otimo kamano to obiro 
chayo achiel to ohero machielo, kata onya- 
lo chiwore ne achiel moloyo to machielo 
to ok odew. Ok unyal tiyo ne Nyasaye 



kendo utiyo ne pesa. 

Kik Uluor 

25 "Emomiyo anyisou ni, kik uparru 
kuom ngimau, kuom gik mubiro chamo 
kata madho; kata kuom dendu, korka gik 
mubiro rwako. Donge ngima duong’ 
moloyo chiemo, koso del donge duong’ 
moloyo lewni? 26 Ranguru ane winy ma 
huyo e kor polo.Ok gikom kata gike kata 
giken e dere, to eka Wuonu manie polo 
pod pidhogi apidha. To un donge un gi 
nengo mamalo moloyogi? 27 En ng’a 
kuomu ma parruok moparorego nyalo 
miyo omed bedo mangima kata mana 
kuom saa achiel kende? 

28 "Koso uparoru ne wach lewni 
nang’o? Neyeuru kaka ondanyo mag pap 
dongo. Ok ginyagre gi tich kata gi chwe- 
cho. 29 To anyisou ni kata mana Solomon 
e duong’ne duto ne ok orwakore ka achiel 
kuomgi. 30 Ka kamano e kaka Nyasaye 
rwako lum aluma manie pap, ma kawuono 
nitie to kiny to iwito e mach, donge obiro 
rwakou maber moloyo, yaye un joma yiegi 
tin-gi? 31 Omiyo kik uparru kuwacho ni, 
Wabiro chamo ang’o?’ kata ni, wabiro 
rwako ang’o? 32 Nimar jo-piny ema chan- 
dore ka lawo gigi duto; to bende Wuonu 
manie polo ong’eyo ni udwaro gigi duto. 
33 To mokwongo, dwaruru pinyruodhe 
kod timne makare eka gigi duto bende 
nomiu kaachiel gi mago. 34 Kuom mano, 
kik uparru kuom kiny, nikech kiny 
noparre kuome owuon. Odiechieng’ 
kodiechieng’ nigi chandruokne morome. 

Ng’ado Ne Ji Bura. 

"Kik ung’ad ne ji bura, nono to un be 
ibiro ng’adnu bura. 2 Nimar kaka 
ung’ado ne ji mamoko bura e kaka ibiro 
ng’adnu bura un bende, kendo rapim 
mupimogo ema ibiro pimnugo un bende. 

3 "Ang’o momiyo ing’iyo ng’injo mar 
buch bao manie wang’ owadu to pilni 
maduong’ mar bao manie wang’i iwuon to 
ok idew? 4 Ere kaka inyalo wacho ne 
owadu ni, ‘We agolni ng’injo mar buch 

bao manie wang’i, ka into pilni maduong’ 
mar bao osiko ngolni e wang’i iwuon? 5 In 
ng’ama wuondoreni, kuong igol oko pilni 
maduong’ mar bao manie wang’i iwuon, 
eka ibiro neno maber mar golo oko ng’in- 
jo mar buch bao manie wang’ owadu. 

6 "Kik umi guogi gima ber; bende kik 
udirne anguro kiteu ma nengogi tek. 
Kutimo kamano to ginyalo nyonogi piny 
e bwo tiendegi mi gilokre kodu kendo 
gikidhu matindo tindo. 

Kwa, Dwar, Dwong’ 

7 "Kwauru eka gima ukwayono nomiu; 
dwaruru eka unuyud gima udwaro; 
dwong’uru eka noyawnu dhoot. 8 Nimar 
ng’ato ka ng’ato makwayo imiyo; ng’at 
madwaro yudo; kendo dhoot ibiro yaw ne 
ng’at madwong’o. 

9 "En ng’a kuomu ma kawuode 
okwayo kuon to onyalo miye kidiP 
10 Kata ka okwayo rech to omiye thuol? 
n Koro, ka un, ma un joma richo, 
ung’eyo miyo nyithindu mich mabeyo, 
Wuonu manie polo donge nyalo chiwo 
ne joma kwaye mich mabeyo dimang’e- 
ny! 12 Omiyo, e gik moko duto, timuru 
ne joweteu gik ma duher mondo gin 
bende gitimnu, nikech mano e tiend 
Chik gi Jonabi. 

Dho Rangach Madiny Kod Dho 
Rangach Malach 

13 "Donjuru gi e dho rangach madiny. 
Nimar rangajno oyarore kendo yorno 
lach madhi e kethruok, kendo ji mathoth 
donjo koluwe. 14 To rangajno tin kendo 
yorno diny matero ji e ngima, kendo mana 
joma nok kende ema yude. 

Yien Kod Olembege 

15 "Tang’uru gi jonabi mag miriambo. 
Gibiro iru ka girwako lep rombe, to gi e 
igi to gin ondiegi mangemo. 16 To kit 
olemo ma ginyago ema ubiro ng’eyo gigo. 
Be ji pono olemb mzabibu e yiend kudho, 
kata olemb ng’owo kuom oriang’P 
17 Kamano bende e kaka yien maber nyago 



olemo maber, to yien marach nyago 
olemo marach. 18 Yien maber ok nyal 
nyago olemo marach, kendo yien marach 
ok nyal nyago olemo maber. 19 Yien ka 
yien maok nyag olemo maber itong’o 
igoyo piny kendo iwito e mach. 2() Omiyo 
kit olemo ma ginyago ema ubiro ng’eyo- 
gigo. 

21 "Ji duto ma wachona ni, ‘Ruoth, 
Ruoth,’ ok nodonji e polo, to mana ng’ama 
timo dwaro mar Wiora manie polo ema 
nodonji. 22 Ji mang’eny nowachna e 
odiechiengno ni, ‘Ruoth, Ruoth, donge ne 
wakoro wach e nyingi, kendo e nyingi 
donge emane wariembogo jochiende 
kendo watimogo honni mang’eny?’ 23 To 
ana nyisgi e wang’gi ni, ‘Akiau nyaka aa 
chakruok, ayiuru e nyima, un joma timo 
richogi!’ 

Jogedo Mariek Gi Jogedo Mofuwo 

24 "Emomiyo ng’ato ang’ata mawinjo 
wechenagi kendo timo kaka giwacho 
chalo gi ng’ama riek mane ogero ode e 
lwanda. 25 Koth nochwe maduong’, aoche 
nopong’ motak, kendo yamo nokudho 
matek mogoyo odno; to kata kamano ne 
ok opodho, nikech mise mare ne nie lwan- 
da. 26 To ng’ato ang’ata mawinjo wechena- 
gi to ok tim kaka giwacho chalo gi ng’at 
mane ogero ode e kwoyo. 27 Koth nochwe 
maduong’, aoche nopong’ motak kendo 
yamo nokudho matek mogoyo odno, mi 
noruombore piny gi ruombruok matek.” 

28 Kane Yesu osetieko wacho gigi, 
oganda nowuoro puonjne, 29 nikech nop- 
uonjo kaka ng’ama ne nigi teko, to ok kaka 
jopuonjgi mapile mag chik. 

Ng’at Man-gi Dhoho 

8 Kane olor piny koa e bath got malo, 
oganda maduong’ ne luwo bang’e. 
2 Ng’at moro man-gi dhoho nobiro 
mogoyo chonge piny e nyime, kendo 
nowachone ni, “Ruoth, kiyie to inyalo 
pwodha.” 

3 Yesu norieyo bade kendo nomulo 
ng’atno. No wacho ni, “/tyie, pwodhri!” 

Sanosano, nochange kuom dhohone. 4 Eka 
Yesu nowachone ni, “Ne ni ok inyiso ng’a- 
to wachni. To dhiyo mondo inyisri ne 
jodolo, kendo ichiw mich mane Musa 
ochiko, mondo mano obed negi kaka 
neno.” 

Yie Mar Ja-Kenturo 

5 Ka Yesu nosedonjo ei Kapernaum, ja 
Kenturo moro nobiro ire, kakwaye kony. 
6 Nowacho ni, “Ruoth, jatichna aweyo 
koriere piny dala, ka ok onyal chuth, 
kendo kowinjo marach moloyo.” 

7 Yesu nowachone ni, “Abiro dhi mi 
achange.” 

8 Ja-Kenturo nodwoko kawacho ni, 
“Ruoth, ok awinjora dhi kodi e bwo tat 
oda. To wach mana wach mowinjore 
kende, to jatichna biro chango. 9 Nimar an 
bende an ng’ama nie bwo teko mar joten- 
da, kendo an-gi jolweny manie bwoya. Ka 
akone moro ni, ‘Dhiyo’, to odhi; kendo ka 
akone machielo ni, ‘Bi, to obiro. Bende, ka 
anyiso misumbana ni, Tim ma’, to otime.” 

1() Kane Yesu owinjo wach ng’atno, 
nohum nono kendo nowacho ne joma ne 
luwo bang’e ni, “Awachonu adier ni pok 
ayudo kata ng’at achiel e piny Israel ma 
nigi yie maduong’ machal kama. 
1 1 Awachonu ni ji mang’eny biro biro koa 
wuok chieng’ gi podho chieng’ kendo gini 
kaw keregi kaachiel gi Ibrahim, Isaka gi 
Jakobo e nyasi mar chiemo manobed e 
pinyruodh polo. 12 To jokanyo mag 
pinyruoth to nodir oko e mudho mandi- 
wa, kama ji noywagre malich ka gimuodo 
lekegi.” 

13 Eka Yesu nowachone ja-Kenturo ni, 
“Dhiyo! Dhi timoreni mana kaka iseyie ni 
notimreno.” Kendo jatichne nochango’ e 
saa nogmo. 

Yesu Ochangp Ji Mang’eny 

14 Ka Yesu nobiro ei od Petro, noneno 
maar Petro konindo e otanda, ka en-gi 
midhusi. 15 Nomulo lwete mi midhusi 
noweye, kendo noa malo mochako pidho- 

gi- 

16 Ka nochopo odhiambo, nokelne ji 
mathoth mane nigi jochiende, kendo 
noriembo chunjego oko gi wach, kendo 
nochango ji duto mane tuo. 17 Mano noti- 
more mondo ochop gima nowachi gi dho 
Janabi Isaya ni: 

"Nokawo nyosruok marwa kendo 
noting’o tuochewa.” 

Nengp Mar Luwo Yesu 

18 Ka Yesu noneno oganda maduong’ 
kolwore, nogolo chik mondo ging’ad nam 
gidhi bathe koma chielo. 19 Eka japuonj 
chik nobiro ire mowachone ni, “Japuonj, 
abiro luwi kamoro amora midhiye." 20 To 
Yesu nodwoke ni, “Bweche nigi buche 
kendo winy mahuyo e kor yamo nigi 
utegi, to Wuod Dhano onge gi kamoro 
amora monyalo kete wiye." 

21 Jalupne machielo nowachone ni, 
“Ruoth, yiena adhi ayik wuonwa mondi." 

22 To Yesu nokone ni, “In luwa, kendo 
we joma otho oik jogegi motho gin giwe- 
gi." 

Yesu Okwevo Ahiti 

23 Eka nodonjo e yie kendo jopuon- 
jrene noluwe. 24 To ka gir kirage, kodh 
yamo mager nobukore e nam, mi apaka 
noyuoyo yie. To Yesu noyudo nindo otero. 
25 Jopuonjre nodhi mochiewe, ka giwa- 
chone ni, “Ruoth, reswa! Wadhi nimo!” 

26 Nodwokogi ni, Uluor kamano 
nang’o, yaye un joma nigi yie matin? Eka 
noa malo mokwero yembe gi apaka, mi 
nam noling’ thi. 27 Jogo nohum nono, 
kendo ne gipenjore ni, “Ma en ng’ama 
nade? Koda ka yembe gi apaka bende 
winje!” 

Chang Mar Ji Ariyo Man-gi 
Jochiende 

28 Kane ochopo loka komachielo e 
gweng’ mar Gadarena, chwo ariyo mane 
nigi jochiende nowuokne e gunda mar 
liete moromo kode. Ne giger asasa ma 
onge ng’ama nenyalo kalo kanyo. 29 Ne 
gikok matek ni, “Idwaro ang’o irwa ka, 

Wuod N}asaye? Mit kise biro ka mondo 
isandwa ka ndalo moketi pok ochopo?” 
3°To mochwalore matin koa kama 
negintie, kweth maduong’ mar anguro ne 
chieme. 31 Jochiendego nosayo Yesu ni, 
“Kigolowa kuom ji ariyogi to orwa 
wadonji ei kweth mag anguroka.” 

32 Nowachonegi ni, “Dhiuru!” Omiyo 
ne gia kuom ji ariyogo mi gidhi nyaka ei 
anguro, kendo kweth duto kar rombgi 
noridore piny matek koluwo geng nam 
kama ridore nyaka ei nam mi negitho ei 
pi. 33 Joma nerito angurogo noringo oa mi 
negidhi e taon mi ginyiso ji gima noti- 
moreno, kaachiel gi gima noyudo oseti- 
more ne joma ne nigi jochiende. 34 Eka ji 
duto ma nodak e taondno nowuok oko 
mondo girom gi Yesu. To kane ginene, 
negiywagorene mondo oa e gweng’gi. 

Yesu Oehango Ng’ama Nigi Athany 

9 Yesu noidho yie mi ong’ado nam 
nyaka loka komachielo, mi nochopo e 
taon madalagi. 2 Jomoko nokelone ng’ama 
nigi athany, konindo e pien. Ka Yesu 
noneno yie mane gin-go, nowacho ne 
ng’amane nigi athanyno ni, “Wuoda, bed 
gi kuwe e chunyi, richoni oweni.” 

3 To mano nomiyo moko kuom jop- 
uonj chik owacho kendgi giwegi 
ni,"Ng’atni eri yanyo Nyasaye!” 

4 Kaka Yesu nong’eyo pachgi, nowa- 
cho ni, “Ang’o momiyo uyie mondo paro 
maricho obed e chunyuP 5 Ere majot 
moloyo: Wacho ni, ‘Richoni oweni,’ koso 
wacho ni, ‘Aa malo mondo iwuothiP’ 6 To 
mondo ung’e ni Wuod Dhano nigi teko e 

piny mar weyo richo ” Eka nowachone 

ng’ama ne nigi athanyno ni, “Aa malo kaw 
pieni mondo idhi dala.” 7 Mi ng’atno noa 
malo kendo odhi dala. 8 Ka oganda noneno 
gima notimore, ne gipong’ gi luoro; kendo 
ne gipako Nyasaye, ma nosechiwo teko 
machal kamano ne ji. 

Luong Mar Mathayo 

9 Kane oyudo Yesu dhi nyime koa 
kanyo noneno ng’ato manyinge Mathayo 



kobet e kiru mar jasol osuru. Nowachone 
ni, “Luwa,” mi Mathayo noa malo kendo 
oluwe. 

10 E seche mane Yesu nie mesa e od 
Mathayo, josol osuru mang’eny gi “joricho” 
nobiro mochiemo kode kaachiel gi jopuon- 
jrene bende. n Kajo-Farisai noneno mano, 
negi penjo jopuonjrene ni, “Ang’o momiyo 
japuonju chiemo gi josol osuru kod jori- 
cho?” 

12 Kane Yesu owinjo mano, nowa- 
chonegi ni, “Joma ngima ok ema dwar 
daktar, to joma tuo ema dwaro. 13 To dhi- 
uru upuonjru tiend wachni: ‘Gima adwaro 
en ni ukech joweteu, to ok ni uchiwna 
misango.’ Nimar joricho ema asebiro 
mondo aluongi, to ok joma kare.” 

Openj Yesu wach kuom TVveyo 
Chiemo 

14 Eka jopuonjre Johana nobiro ire 
mopenje ni, “Ang’o momiyo wan kod jo 
Farisai watweyo chiemo to jopuonjreni to 
ok twe chiemo?” 

15 Yesu nodwokogi ni, “Ere kaka wend 
wuon kisera nyalo kuyo kapod en kodgi? 
Kata kamano ndalo nobi ma wuon kisera 
nogol kuomgi; eka ginitwe chiemo e 
kindeno. 

16 "Onge ng’ama bawo karaka 
manyien e law moti, nimar karakano biro 
mich mi ywa nangano, kendo mano biro 
miyo okidhore moloyo. I7 Machalre gi 
mano bende, ji ok thor olo divai manyien 
ei piende moti mag ting’o divai. Ka gitimo 
kamano to piendego biro barore, divai 
biro pukore oko, kendo piende mag ting’o 
divai biro kethore. Ooyo, giolo divai 
manyien e piende mag ting’o divai 
manyien, eka iritogi maber giduto kargi 
ariyo.” 

Nyako Motho Gi Dhako Matuo 

18 Kane oyudo owacho wechegi, jatelo 
moro nobiro mokulore nyime kawacho ni, 
“Nyara oatho machiegni. To yie ibi iket 
lweti kuome mondo obed mangima.” 
19 Yesu noa malo kendo nodhi kode, 




11 



MATIIAYO 10:11 



kaachiel gi jopuonjrene bende. 

2<) To apoya nono, dhako moro mane 
iye osebedo ka chwer kuom higni apar 
gariyo nopore gi yo katoke kendo nomulo 
lawe. 21 Notimo kamano nimar nowacho 
gie chunye ni, “Ka anyalo mulo mana riak 
lawe kende to abiro chango.” 

22 Kane Yesu olokore monene, nowa- 
chone ni, “Bed motegno nyara, nikech 
yieni osechangi”. Kendo dhakono 
nochango chakre sano. 23 Ka Yesu nodon- 
jo e od jatelono, moneno jogo asili kod 
oganda mane goyo koko, 24 nowacho 
ni,"Ayiuru kae; nimar nyakoni nindo ema 
otero, ok otho.” To gin ne ginyiere 
anyiera. 25 Kane oseriemb ogandano oko, 
nodonjo mi okawo nyakono gi bade, 
kendo noa malo. 26 Wach gima noti- 
moreno nolandore e gweng’no duto. 

Yesu Ochango Muofu Gi Momo 

27 Kane oyudo Yesu medo dhi nyime 
koa kanyo, muofni ariyo ne luwo bang’e, 
ka kwarore kendo wacho ni, “Yie ikechwa 
wuod Daudi!” 

28 Kane osedonjo ei ot, muofni ariyogo 
nobiro nyaka ire, kendo nopenjogi ni, “Be 
uyie ni anyalo timo map” 

Ne giyiene ni, “Ee, wayie Ruoth.” 
29 Eka nomulo wengegi kowacho ni, 
“Biro timorenu kuom yie ma un-go;” 
30 kendo ne gichako neno kendo .Yesu 
nosiemogi matek ni, “Neuru ni ng’ato ok 
ong’eyo wachni.” 31 To gin ne gidhi mi 
gikeyo wach kuome e gweng’no duto. 

32 Ka noyudo giwuok gia, nokelne 
Yesu ng’at moro mane nigi jochiende 
kendo mane ok nyal wuoyo. 33 To kane 
oseriemb jachiendno kuome, ng’at mane 
momono nowuoyo. Oganda nohum 
mowacho ni, “Gima chalo kama pok ne 
one e Israel nyaka nene.” To jo Farisai to 
nowacho ni, “Teko mar ruodh jochiende 
ema ogplogo jochiende.” 

34 To jo Farisai to nowacho ni, 
“Oriembo jochiende gi teko mar ruodh 
jochiende.” 



Jotich Nok 

35 Yesu nodhi kuonde duto e taonde gi 
mier duto, kopuonjo e sunagokegi, koyalo 
Wach Maber mar pinyruoth, kendo 
kochango kit midekre gi tuoche duto. 
36 Kane oneno oganda maduong’ mane 
olwore, nokechogi, nikech ne ichandogi 
kendo gionge gi kony, mana ka rombe 
maonge gi jakwath. 37 Eka nowachone 
jopuonjrene ni, “Cham monego oka ng’e- 
ny to jotich nok. 38 Kuom mano, kwauru 
Ruodh keyo mondo oor jotich e puothe 
monego oka.” 

Yesu Ooro Jopuonjre Apar Gariyo 

Noluongo jopuonjrene apar 
gariyo ire, mi omiyogi teko 
mondo giriemb chunje maricho kuom ji, 
kendo gichang kit midekre gi tuoche duto. 
2 Magi e nying jopuonjre apar gariyogo: 
Mokwongo ne en Simon (miluongo ni 
Petro), gi owadgi ma Andrea; kod Jakobo 
wuod Zebedi gi owadgi ma Johana; 
3 Filipo gi Bathlomeo; Thoma gi Mathayo 
ma jasol osuru; Jakobo wuod Alfayo, gi 
Thadayo; 4 Simon ma ne en achiel kuom 
oganda jo-Zilote gi Juda ja-Iskariot mane 
ondhoge. 

5 Ji apar gariyogi Yesu nooro gi ote 
machal kama: “Kik udhi e dier ogendini 
maok jo-Yahudi, kendo kik udonj e taon 
moro amora mar jo Samaria. 6 To dhiuru 
ir rombe molal mag jo-Israel kende. 7 Ka 
un e wuoth udhi to yaluru wach kama: 
‘Pinyruodh polo ni machiegni.’ 
8 Changuru joma tuo, chieruru joma otho, 
pwodhuru joma nigi dhoho, riemburu 
jochiende. Kaka useyudo nono, un bende 
chiwuru nono. 9 Kik uting’ kit pesa moro 
amora, kaka dhahabu kata fedha kata 
mula, e okandau mutweyo; 10 bende kik 
uting’ mifuko mar wuoth, kata kode ariyo, 
kata pat-pat, kata ludh wuoth; nikech 
jatich owinjore yud chiembe kuom ng’a- 
ma otijone. 

11 Taon kata gweng’ moro amora 
mudonje to manyuru ng’ato mowinjore 

modak kanyo, kendo daguru e ode nyaka 
chop chieng’ ma ua. 12 Ka udonjo e dala to 
moseuru. 13 Ka dala mudonjeno en dala 
mowinjore, to kuwe maru nodong’ ne, to 
ka ok owinjore, to kuwe maru noduognu. 
14 Ka onge ng’ama oyie rwakou kata winjo 
wecheu, to teng’uru buru momoko e tien- 
deu sama uwuok e dalano kata e taondno. 
15 Awachonu adier ni nobed maberber ne 
Sodom gi Gomora chieng’ bura moloyo 
taondno. 16 Aorou udhi oko mana kaka 
rombe madhi e dier ondiegi. Kuom mano, 
beduru mariek ka thuonde, kendo ma 
onge wach ka akuche. 

17 "To beduru motang’ neji, nimar 
gibiro ketou e lwet buche gweng’, kendo 
gibiro rodhou e sunagokegi. 18 Nikech 
nyinga, ibiro terou e nyim jotelo gi ruod- 
hi kaka joneno mag-gi, kendo e nyim 
ogendini ma ok jo Yahudi. 19 To ka gimak- 
ou to kik uparru kuom gima duwachi, 
kata kaka di uwuo kodgi. Nomiu gima 
uwacho e sechego, 20 nimar un uwegi ok 
ema unuwuo, to Roho mar Wuonu ema 
nowuo kokalo kuomu. 

21 "Owadgi ng’ato owuon nondhog 
owadgi mondo onegi, kendo wuoro nond- 
hog nyathine; nyithindo nong’any ne 
jonywolgi kendo nomi neg-gi. 22 Ji duto 
nochau nikech an, to ng’ama ochung’ 
motegno nyaka giko noresi. 2S Ka isandou 
kamoro, to daruru kanyo udhi kama 
chielo. Awachonu adier ni ok unutiek dhi 
e taonde duto mag Israel kapok Wuod 
Dhano obiro. 

24 "Japuonjre ok oloyo japuonjne, kata 
jatich bende ok oloyo ng’ama ruodhe 
motiyone. 25 Ber moromo mondo japuon- 
jre obed machal gi japuonjne, kendo ka 
jatich obedo machal gi ruodhe. Ka oselu- 
ongjatend ot ni Belzebub, koro jokanyo 
mag ode to ibiro luong kamano marom 
nade! 

26 "Omiyo kik uluorgi. Onge gima 
opandi maok nong’ere achien, kata 
mopondo ma ok nomi ji ng’e. 27 Gima any- 
isou kama opondo, wuouru kuome e ler; 



kendo gima okuodhnu e tie itu, huluru 
matek gie wi tat udi. 28 Kik uluor joma 
nego ringruok to ok nyal nego chuny. To 
ng’ama onego uluor en Jal manyalo tieko 
chuny kaachiel gi ringruok e gehena. 
29 Oyundi ariyo donge ing’iew otonglo 
achiel? To kata kamano kata achiel kuom- 
gi ok nyal lwar piny e lowo ka ok Wuonu 
ema oyie. 30 Bende, koda ka yier duto 
manie wiu osekwan mong’e kar rombgi. 
31 Omiyo kik uluor, nikech uloyo oyundi di 
mang’eny. 

32 "Ng’ato ang’ata mohulo ni ong’eya e 
nyim ji, an bende abiro hulo ni ang’eye e 
nyim Wuora manie polo. 33 To ng’ato 
ang’ata mokweda e nyim ji an bende abiro 
kwede e nyim Wuora manie polo. 

34,, Kik upar ni asebiro mondo akel 
kuwe e piny. Ne ok abiro mondo akel 
kuwe, to nabiro mondo akel ligangla. 
35 Nikech asebiro mondo aketh kind 
"‘ng’ato gi wuon mare, nyako gi min 
mare, chi wuowi gi min chwore, 
36 wasik ng’ato nobed jokanyo mag 
joode owuon.’” 

37 "Ng’ato ang’ata mohero wuon kata 
min moloya ok owinjore koda. Kamano 
bende, ng’ato ang’ata mohero wuode kata 
nyare moloya ok owinjore koda; 38 kendo 
ng’ato ang’ata ma ok kaw msalape kendo 
oluwa ok owinjore koda. 39 Ng’at momako 
ngimane matek, biro wito ngimane; to 
ng’at mowito ngimane, nikech an, biro 
yude. 

40 "Ng’at morwakou orwaka, kendo 
ng’ama orwaka, orwako Ng’ama noora. 
41 Ng’ato ang’ata morwako janabi, 
nikech en janabi, noyud pok ma janabi 
yudo, kendo ng’ato ang’ata morwako 
ng’ama kare, nikech en ng’ama kare, 
noyud pok ma ng’ama kare yudo. 
42 Bende ka ng’ato omiyo achiel kuom 
joma tindogi kata mana pi mang’ich gi 
okombe, nikech en japuonjrena, to awa- 
chonu adier ni pokne ok nobaye 
ngang’.” 

Yesu Gi Johana JabatLso 

1 1 Bang’ ka Yesu nosetieko tiego jop- 
1 uonjrene apar gariyo, nomedo dhi 
nyime koa kanyo mondo opuonj kendo 
oyal e taonde mag Galili. 

2 Ka Johana nowinjo e jela gik ma 
Kristo ne timo, nooro jopuonjrene 
3 mondo openje ni, “in e ng’at mane onego 
obi, koso wagen ng’at machielo?” 

4 Yesu nodwokogi ni, “Doguru kendo 
udwok wach ne Johana gik musewinjo 
kendo useneno: 5 Muofni neno, rang’onde 
wuotho, joma nigi dhoho ichango, joma 
itgi odino winjo wach, joma otho ichiero, 
kendo Wach Maber iyalo ne joma odhier. 
6 ’To ogwedh ng’at maok ochwanyDre 
nikech an.” 

7 Ka noyudoj opuonj re Johana wuok 
dok, Yesu nochako loso gi oganda kuom 
Johana kama: “Ang’o mane udhi mondo 
une e thim? Ne udhi neno odundu ma 
yamo tero koso? 8 Ka ok en mano to en 
ang’o mane udhi neno? Nudhi neno ng’a- 
ma orwakore gi lewni mabeyo koso? 
Ooyo, joma rwakore gi lewni mabeyo 
iyudo mana e ute ruodhi. 9 To kara en 
ang’o mane uwuokne mondo une? Janabi? 
Ee, anyisou ni ne udhi neno ng’at moloyo 
janabi gi duong’. 1() Ma eni e ng’atono 
mane ondiki kuome ni: 

"Abiro oro jaotena mondo otel 
nyimi, jaote manoik yori kapok 
ibiro.” 

1 1 Anyisou ni e dier joma mon onywo- 
lo duto, onge ng’ama osewuok e dier ji 
maduong’ moloyo Johana Ja Batiso; mak 
mana ng’ama tin mogik e pinyruodh polo 
ema oloye gi duong’. 12 Chakre ndalo mag 
Johana Ja Batiso nyaka sani, pinyruodh 
polo osebedo ka donjo gi thuon, kendo 
joma thuondi ema kawe. 13 Nimar ndiko 
mag jonabi gi mag chik nokoro nyaka 
ndalo Johana. 14 Kendo kaponi uhero mar 
rwako wachni to ng’euru ni en Elija mane 
onego obi. 15 Ng’at man gi itene mondo 
owinji. 

16 "En ang’o ma anyalo pimogo 

tieng’ni? Gichalo nyithindo mobet e 
chirni kendo maluongo jowetegi ni: 

17 "‘ne wagoyonu asili, to ne ok 
umiel; Ne wadengo ka wawero 
wend tho, to ne ok uywak.’ 

18 Nikech Johana Ja-Batiso nobiro ka 
ok chiem kata methi, to giwacho ni, 
‘Jachien ni kode.’ 19 Wuod Dhano ma 
nobiro ka chiemo kendo metho, to negi- 
wacho kuome ni, ‘Neyeuru jawuoro kendo 
jamer mosiep josol osuru gi “jorichoni.” 
To rieko ng’ere ratiro kuom timbene.” 

Malit Ma Taonde Modagi Lokore 
Biro Neno 

20 Eka Yesu nochako kwedo taonde 
mane thoth honnige osetimoree, nikech 
ne gitamore lokore. 21 "Mano kaka ibiro 
neno malit, in Korazin! Mano kaka ibiro 
neno malit, in Bethsaida! Ka dine bed ni 
honni mane otim e iyi notim Turo gi 
Sidon to dine giselokore chon ka girwako 
lep ywak kendo ka gibukore gi buru. 22 To 
akonu ni chieng’ bura weche nobed maber 
ber ne Turo gi Sidon moloyo ne un. 23 To 
in Kapernaum, iparo ni ibiro ting’i malo 
nyaka boche polo adier? Ooyo, ibiro boli 
piny nyaka Gehena. Ka dine bed ni honni 
mane otim e iyi ne otim ei Sodom to diko- 
ro pod entie nyaka kawuono. 24 To alonu 
ni chieng’ bura weche nobed maber ber ne 
Sodom moloyo ne in.” 

Yweyo Ne Joma Ojony 

25 E sechego Yesu nowacho ni, ‘Apaki 
Wuora, Ruodh polo gi piny, nikech isepa- 
ndo gigi ne joma riek gi joma osomo, to 
isefwenyogi ne nyithindo matindo. 26 En 
kamano Wuora, nimar mano emane berni 
kotimore. 

27 "Wuora oseketo gik moko duto e 
lweta. To onge ng’ama ong’eyo Wuowi 
makmana Wuoro kende, kendo onge 
ng’ama ong’eyo Wuoro makmana Wuowi 
kende, kod joma Wuowi oyiero mondo 
ofwenynegigo. 

28 "Biuru ira, un duto mujony kendo 
uting’o misigo mapek, mondo amiu 
yweyo. 29 Kawuru lodina mondo uting’ 
kendo puonjreuru kuoma, nimar chunya 
muol kendo ahora mos, eka unuyud 
yweyo ne chunyu. 30 Nimar lodina ok pek 
kendo misika yot.” 

Ruodh Sabato 

E kindeno Yesu nokadho e dier 
puothe mag cham chieng’ Sabato: 
To jopuonjrene nodenyo, omiyo ne 
gichako jako wiye cham moko kendo 
gichamo. 2 Ka jo Farisai noneno mano, ne 
giwachone ni, “Neye! Jopuonjreni timo 
gima chik odagi chieng’ Sabato.” 

3 To en nodwokogi ni, “Donge useso- 
mo gima Daudi notimo, ka en kaachiel gi 
joma ne nikode ne gidenyo? 4 Donge 
nodonjo e od Nyasaye, kendo en kaachiel 
gi joma ne ni kode, ne gichamo makati 
moketi tenge- ma en gima chik ne ok 
oyienegi mondo gitim, makmana jodolo 
kende 5 Koso pok usomo e Chik ni chieng’ 
Sabato, jodolo manie Hekalu chido 
odiechieng’no, to ok kwan-gi kaka 
joketho? 6 To akonu ni nitie ng’ato ka 
maduong’ moloyo Hekalu. 7 Ka dine bed ni 
useng’eyo tiend wach mawachoni, “Gima 
adwaro en ni ukech joweteu to ok ni uchi- 
wna misango,” to dine ok ung’ado bura ne 
joma onge ketho. 8 Nikech Wuod Dhano e 
Ruodh Sabato.” 

9 Kane omedo dhi nyime koa kanyo, 
nodhi nyaka ei sunagokgi, 10 to kanyo ne 
nitie ng’ato ma lwete otal. Ne gipenjo 
Yesu, ka gimanyo yo ma digiyudgo ketho 
kuome, ni, “Be chik oyie mondo ochang’ 
ng’ato chieng’ Sabato?” 

1 'Nowacho negi ni, “Ka ng’ato kuomu 
nigi rombo kendo rombono olwar ei bur 
chieng’ Sabato, donge umake mi uywaye 
oko? 12 To dhano donge lich moloyo 
rombo di mang’eny! Kuom mano, chik 
oyie mondo otim maber chieng’ Sabato.” 
13 Eka nowacho ne ng’atno ni, “Rie 
lweti,” mi norieye, kendo lwete nodoko 
kare chuth, mana kaka komachielo. 14 To 



jo Farisai nowuok odhi kendo ne gichano 
kaka digineg Yesu. 

Jatieli Nyasaye Movier 

15 Kaka Yesu nong’eyo chenrogino, 
nodar kanyo. Ji mang’eny noluwe, kendo 
nochango ji duto mane tuo, 16 kosiemogi 
ni kik ginyis ng’ato ni ne en ng’a. 17 Mano 
notimore mondo gima nowachi gi dho 
Janabi Isaya, ni: 

18 "Eri jatichna ma aseyiero, Jal ma 
ahero ma chunya morgo; abiro keto 
Roho mara kuome, kendo obiro 
lando adiera ne ogendini. 19 Ok obi 
dhawo kata kok; bende onge ng’ama 
biro winjo dwonde e wang’ yore. 
20 Odundu machiegni chot ok obi 
turo, kendo kitambi maliel marach 
rach ok obi nego nyaka chop ota 
adiera mi lochi. 21 E nyinge ema 
ogendini biro keto e genogi” 

Yesu Gi Belzebub 

22 Eka negi kelone ng’ama nigi jachien 
kendo ma muofu kendo momo; kendo 
Yesu nochange mi koro nonyalo wuoyo 
kendo neno. 23 Ji duto nohum kendo nowa- 
cho ni, “Mit ki ma e Wuod Daudi?” 

24 To ka jo Farisai nowinjo mano, ne 
giwacho ni, “Ng’ani riembo mana 
jochiende gi teko mar Belzebub, ruodh 
jochiende.” 

25 Yesu nong’eyo gima giparo mi 
nowacho negi ni, “Pinyruoth moro amora 
mopogore kende biro rumo, kendo taon 
moro amora kata ot mopogore kende ok 
nyal chung’. 26 Ka Satan riembo Satan to 
mano nyiso ni opogore kende owuon. 
Koro ere kaka pinyruodhe dichungi? 27 Ka 
diponi ariembo jochiende gi teko mar 
Belzebub, to jou to riembogi gi yo mane? 
Omiyo koro gibiro bedo joma ng’adonu 
bura. 28 To ka ariembo jochiende gi teko 
mar Roho Maler to kara pinyruoth 
Nyasaye osebironu. 

29 "Koso, ere kaka ng’ato nyalo donjo e 
od ng’ama rstego mi omaye gige odhigo, 
ka ok okuongo otweyo ng’ama rategono? 

Kosetimo kamano eka dohedhre mar yako 
gik moko e odno. 

s°"Ng’at maok ni koda kedo koda, 
kendo ng’ama ok konya choko ji keyo ji. 
31 Emomiyo akonu ni richo gi ayany moy- 
anygo Nyasaye duto nowe ne ji, to ayany 
moyanygo Roho ok nowene ng’ato. 
32 Ng’ato ang’ata mowacho wach moro 
marach kuom Wuod Dhano nowene, to 
ng’ato ang’ata mowuoyo marach kuom 
Roho Maler ok nowene, e tieng’ni kata e 
tieng’ mabiro. 

33 "Los yien obed maber eka olembe 
biro bedo maber, kata ket yien obed 
marach kendo olembege biro bedo 
marach, nimar yien ing’eyo gi kit olemo 
monyago. 34 Un koth thuonde fu-gi, ere 
kaka unyalo wacho gimaber ka uricho 
kamano? Nimar gik manie chuny ng’ato 
iye ema miyo owuoyo gi dhoge kaka 
owuoyo. 35 Ng’at maber golo oko gik 
mabeyo mawuok kuom ber mokano e iye, 
to ng’ama rach golo oko gik maricho 
mawuok kuom rach mokano e iye. 36 To 
akonu ni ochuno ni ji nyaka bi hul korgi 
chieng’ bura kuom wach moro amora ma 
gisewacho ka ok giparo matut. 37 Nimar 
kuom wechegi iwuon miwacho ema 
iweyigo thuolo kendo kuom wechegi 
iwuon miwacho ema ibiro nga’adnigo 
bura.” 

Ranyisi Mar Jona 

38 Eka jo Farisai moko gi jopuonj chik 
nowachone ni, “Japuonj wadwaro neno 
hono kuomi kaka ranyisi.” 

39 To nodwokogi ni, “Tieng’ ma tim- 
bene richo kendo ma teroreni eri kwayo 
hono kaka ranyisi! To ok bi miye moro 
amora makmana ranyisi mar janabi Jona. 
40 Nimar mana kaka Jona ne ni ei rech 
marang’ongo kuom odiechienge adek gi 
otieno adek, e kaka Wuod Dhano bende 
biro bedo ei chuny lowo kuom 
odiechienge adek gi otieno adek. 41 Jo 
Nineve biro chung’ e bura gi tieng’ni 
kendo biro kwane kaka jaketho; nimar gin 
ne gilokore kane giwinjo yalo mar Jona, to 



sani koro nitie ng’ato ka maduong’ 
moloyo Jona. 42 Ruoth madhako mar mil- 
ambo bende biro chung’ e bura gi tieng’ni 
kendo biro kwane kaka jaketho, nimar 
nobiro koa e tung’ piny kuma bor mondo 
owinj rieko Solomon, to sani koro nitie 
ng’ato ka maduong’ moloyo Solomon. 

43 "Ka jachien marach owuok kuom 
ng’ato, owuotho kuonde motuo koni gi 
koni, komanyo kama doyudie yweyo, to ok 
oyudi. 44 Eka owacho ni, ‘Abiro dok e ot 
mane aaye.’ Ka ochopo to oyudo ka odno 
iye ni nono, koyweye maler kendo oike 
maber. 45 Eka odok okelo chunje abiriyo 
mamoko maricho moloye, kendo gidhi 
gidonjo kanyo mi gidagie. Bang’e achien 
ng’atno bedo marach moloyo kaka nochal 
mokwongo. Kamano e kaka biro timore 
ne tieng’ marachni.” 

Min Yesu Gi Owetene 

46 Ka Yesu nepod wuoyo ne oganda, 
min-gi gi owetene nochung’ oko ka gid- 
waro loso kode. 47 Ng’at moro nonyiso 
Yesu ni, “Mamau gi oweteni ochung’ oko 
dwa wuoyo kodi.” 

48 Nodwoko ng’atno ni, “Mamawa to en 
ng’a, koso owetena to gin ng’a gini?” 
49 Eka nosiemo jopuonjrene kowacho ni, 
“Magi e mamawa gi owetena. 50 Nimar 
ng’ato ang’ata matimo dwaro mar Wuora 
manie polo en cwadwa gi nyaminwa kod 
minwa. 

Ngeeli Jakomo 

Odiechieng’ nogono Yesu nowuok 
e ot mi nobet e dho nam. 2 Nikech 
oganda maratipo nochokore molwore, 
nodonjo e yie mobet e yie,ka ji duto to 
nochung’ e dho nam oko. 3 Eka nonyisogi 
gik mang’eny e yor ngeche, kowacho ni, 
“Japur moro nodhi komo kothe. 4 Kane 
oyudo okiro kodhi, moko nolwar e dir yo, 
kendo winy nobiro mochamogi. 5 Moko 
nolwar kuonde motimo lwendni- kuonde 
mane lowo onge moromo- mine giti piyo 
piyo nikech lowo ne thanythany. 6 To ka 
chieng’ nobiro, chamgo norewore kendo 

ne giner, nikech ne gionge tiendegi. 
7 Kodhi ma moko nolwar e dier kuthe, 
kendo kuthego nodongo mo thung’o 
chamgo. 8 To kodhi moko to nolwar e lowo 
maber, mine giti kendo gichiego cham; 
mang’eny mohingo kodhi mane okomgo 
nyadi mia, nyadi piero auchiel kata nyadi 
piero adek. 9 Ng’at man gi ite to mondo 
owinji.” 

10 Jopuonjre nobiro ire mopenje ni, 
“Ang’o momiyo iwuoyo gi ji gi ngeche?” 

H Nodwokogi ni, “Un osemiu rieko 
mar ng’eyo maling’ling’ mag pinyruodh 
polo, to gin ok osemigi. 12 Ng’at ma nigo 
ibiro medi mang’eny moloyo mi obed gi 
gik mogundho. To ng’ama ongego to 
ibiro kaw kuome koda ka matin ma en-go. 
13 Gimomiyo awuoyo kamano kodgi gi 
ngeche en mondo: 

"Kik ginee kata obedo ni gineno; kik 
giwinji kata ging’e tiend wach kata 
obedo ni giwinjo. 

14 Kuomgi ema wach mokor mar Isaya 
chopo kare: 

"ubiro siko kuwinjo awinja to ok 
unung’e tiend gik muwinjo; Ubiro 
siko kuneno to ok unuyang gik 
muneno. 

15 Nikech chuny jogi osedinore; 
winjo gi itgi otamogi chuth kendo 
gisedino wengegi. Ka dine ok en 
kamano to dine gineno gi wengegi, 
dine giwinjo gi itgi; kendo dine 
ging’eyo tiend wach gi chunygi mi 
gilokore; mi dine achangogi’. 

16 Un to wengeu ogwedhi nikech 
gineno, gi itu bende nikech giwinjo wach. 
17 Nimar anyisou adier ni jonabi gi joma 
kare mang’eny nogombo neno gima koro 
uneno, to ne ok ginene, kendo winjo gima 
koro uwinjo, to ne ok giwinje. p 18 "Koro 
winjuru tiend ngero mar jakomo: 19 Ka 
ng’ato owinjo wach kuom pinyruoth to ok 
owinjo tiende, ng’ama rach biro kendo 
yudho gima okom e chunye mi dhigo. 



Mano e kodhi mane okom e dir yo. 2() To 
kodhi mane okom kuonde motimo lwanda 
ochung’ kar ng’ama winjo wach kendo 
rwake sanosano gi mor. 21 To nikech 
oonge gi tiendene, obet kuom kinde 
machwok kende. Ka chandruok gi sand 
obiro nikech Wach, to opodho piyo maok 
odeko. 22 Kodhi mane olwar e kind kudho 
to ochung’ kar ng’at ma winjo wach, to 
parruok kuom ngima mar pinyni kod gal- 
ruok ma mwandu kelo thung’o wachno 
kendo mone nyak. 23 To kodhi mane olwar 
e lowo maber ochung’ kar ng’at ma winjo 
wach kendo make, mi ochieg cham 
mang’eny mohingo kodhi mane okomgo 
nyadi mia, nyadi piero auchiel kata nyadi 
piero adek.” 

Ngeeh Buya 

24 Yesu nogoyo negi ngero machielo 
kama: “Pinyruodh polo chalogi ng’ama 
nokomo kodhi maber e puothe. 25 To ka 
noyudo ji duto nindo, jasike nobiro 
mopidho fcuya e dier ngano, ka aye to oa 
odhi. 26 Ka ngano nodongo moiko wiyegi 
to buya bende nochako limbo. 

27 "Jotich wuon puodho nobiro ire 
mowachone ni, ‘Jaduong’, donge ne ikomo 
kodhi mabeyo lilo e puothi? Ka kamano to 
buya to oa kure?’ 

28 Nodwoko ni, ‘Jasigu ema notimo ma 

"Jotich nopenje ni, “Diher mondo 
wadhi wapudhgi okoP” 

29 To nodwoko ni, “‘Ooyo, kik utim 
kamano nikech seche ma upudho buyago 
unyalo pudho ngano bende kaachiel 
kodgi. 30 Wegiuru giti kaachiel giduto 
nyaka chieng’ keyo. Ka kindeno ochopo to 
ananyis jokeyo mondo okwong ochok 
buya kendo otwegi pidhe pidhe mondo 
owang’gi; eka bang’e gichok ngano kendo 
gikel gikan e decha.’” 

Ngech Koth Karadali Gi Ngech 
Thowi 

31 Nogoyo negi ngero machielo 
kama: “Pinyruodh polo chalo gi koth 
karadali ma ng’ato nokawo mopidho e 

puothe. 32 Kata obedo ni en e kodhi 
matinie mogik kuom kotheu duto, to ka 
odongo to odoko yiend puodho 
maduong’ moloyo mamoko duto, kendo 
obedo yien marahiri ma winy mahuyo e 
kor polo biro kendo piyo e bedene.” 

33 Nochako ogoyo negi ngero 
machielo kama: “Pinyruodh polo chalo gi 
thowi mane dhako moro okawo kendo 
oriwo gi mogo mang’eny nyaka nokuodo 
mogono chuth.” 

34 Yesu nowacho gigi duto ne oganda 
gi ngeche; ne ok owacho negi gimoro 
amora ma ok olonyore gi ngero. 35 Mano 
nochopo gimane owach gidho janabi ni, 
"Abiro yawo dhoga mondo awuo gi 
ngeche, abiro hulo gik mosebedo 
kopondo nyaka aa chakruok piny” 

Onyis Tiend Ngech Buva 

36 ’Eka noweyo oganda mi odonjo e ot. 
Jopuonjrene nobiro ire kawacho ni, 
“Nyiswae tiend ngech buya manie puod- 
ho.” 

37 Nodwoko ni, “Ng’ama nokomo 
kodhi mabeyo en Wuod Dhano. 38 Puodho 
en piny, to kodhi maber ochung’ kar 
yawuot pinyruoth. Buya gin yawuot 
Ng’ama Rach, 39 to jasigu ma komogi en 
Jachien. Keyo en giko piny, to jokeyo gin 
malaike. 

40 Mana kaka ipudho buya kendo 
iwang’o e mach, e kaka biro bedo chieng’ 
giko piny. 41 Wuod Dhano biro oro 
malaikege, kendo gibiro golo gimoro 
amora manie pinyruodhe makelo richo 
kod ji duto matimo gik maricho. 42 Eka 
joma kare norieny kaka wang’chieng’ ei 
pinyruoth mar Wuon-gi. Ng’at man-gi ite 
to mondo owinji. Gibiro witogi e mach 
makakni, kama ywagruok gi muodo lak 
nobedie. 43 Eka joma kare norieny kaka 
wang’ chieng’ ei pinyruoth mar Wuon-gi. 
Ng’at man-gi ite to mondo owinji. 

Ngech Mwandu Mopandi Kod Kidi 
Ma Nengone Tek 

^"Pinyruodh polo chalo gi mwandu 

mopandi e puodho. Ka ng’ato noyude mi 
ochako opande kendo, eka noa kanyo 
kopong’gi mor kendo nodhi mouso gige 
duto mane en-go moduogo ong’iewogo 
puodhono. 

45 "Bende pinyruodh polo chalo gi ja 
ohala mamanyo kite ma nengogi tek 
mondo owar. 46 Kane oyudo achiel moro 
ma nengone tek ahinya to noa modhi 
kendo nouso gige mane en-go duto 
mong’iewego. 

Ngech Gogo 

47 "Bende pinyruodh polo chalo gi 
gogo mane ochiki e nam momako kit rech 
duto mopogore opogore. 48 Kane osepong’ 
to joywecho noywaye nyaka e dho nam. 
Eka ne gibedo piny mi gichoko rech 
mabeyo duto giketo ei okepni, to maricho 
to giwito. 49 Kamano e kaka nobedi 
chieng’ giko piny. Malaike nobi kendo 
nopog joma timbegi richo gi joma kare, 
50 kendo nowitgi ei mach maliel mager, 
kama ywagruok gi muodo lak nobedie. 

51 Yesu nopenjogi ni, “Be usewinjo 
tiend gigi duto?”Ne giyiene ni, “Ee.” 

52 Nowacho negi ni, “Kuom mano 
japuonj chik moro ka moro mosetiegi 
kuom wach pinyruodh polo chalo gi wuon 
ot magolo kuom gik mokano e deche, 
mwandu machon gi manyien.” 

Janabi Maok Oluor 

53 Ka Yesu nosetieko goyo ngechegi, 
nowuok kanyo odhi nyime. 54 Ka nochopo 
e taon madalagi, nochako puonjo ji e 
sunagokegi, kendo ne giwuoro, ka gipen- 
jore ni, “Rieko gi teko mar timo honni ma 
ng’atni nigogi oyudo kure?” 55 "Ma donge 
e wuod fundi baocha? Min-gi donge 
nyinge Maria, koso owetene donge gin 
Jakobo gi Josef gi Simon kod Juda? 
56 Donge nyiminene duto ni kodwa ka? 
Ka kamano to ng’ani ogolo gigi duto 
kure?” 57 Kendo ne gichwanyore nikech 
en. 

To Yesu nowacho negi ni, “Janabi 
onge gi duong’ mana e taon ma dalagi 

kendo e ode owuon.” 58 Omiyo ne ok otimo 
honni mang’eny kanyo nikech ne gionge 
giyie. 

Ong’ad Wi Johana Ja- Batiso 

E kindeno Ruoth Herode nowinjo 
humb Yesu, 2 mi nowachone 
joritne ni, “Ng’atno nyaka bed Johana ja- 
Batiso. Nyaka bedni osechier oa kuom 
joma otho! Mano emomiyo teko mar timo 
honni tiyo kuome.” 

3 Noyudo Herode osemako Johana mi 
otweye kendo orwake e jela nikech wach 
Herodia ma chi owadgi miluongo ni 
Filipo, 4 nimar Johana nosebedo ka 
nyisega ni, “Chik ok oyieni mondo ibed 
kode.” 5 Herode ne dwaro nego Johana, to 
noluoro oganda nikech ne gikawe kaka 
janabi. 

6 To chieng’ nyasi mar nyuol Herode, 
nyar Herodia nomiel negi aduwa, kendo 
nomoro Herode asasa, 7 mi nosingorene, e 
yor kuong’ruok ni, enomiye gimoro 
amora mokwaye. 8 To en, kane min oseji- 
we motelo, nowacho ni, “Miya kaeni wi 
Johana ja-Batiso e sanni.” 9 Ruoth ne chun- 
ye ochandore, to nikech wach kuong’ruok 
mare, kendo nikech wende mane nie 
nyasineno, nogolo chik mondo dwach 
nyano otim, 1() mi nong’ad wi Johana e jela. 
n Wiye nokel kanie san kendo nomi 
nyakono, mane oting’e otere ne min. 
12 Jopuonjre Johana nobiro mokawo 
ringre kendo ne giike. Eka ne gidhi giny- 
iso Yesu. 

Yesu Opidho Ji Alufu Abich. 

13 Ka Yesu nowinjo gima nosetimore, 
nowuok kanyo gi yie, ka en kende, modhi 
kama opondo. To kane oganda owinjo 
wachno, ne gia e taonde machiegni mi 
giluwe ka giwuotho gi tiendegi. 14 Kane 
Yesu ogowo loka moneno oganda 
maduong’no, nokechogi kendo nochango 
jogi duto mane tuo. 15 Ka koro piny ne 
chiegni imore, jopuonjre nobiro ire 
mowachone ni, “Ka en thim, kendo saa 
koro olewo. Nyis oganda oa odogi mondo 



gidhi e mier kendo ging’iew chiemo ne 
gin giwegi. 16 To Yesu nodwokogi ni, 
“Onge tiende mondo gia. Migiuru gimoro 
gicham un uwegi.” 

17 To ne gidwoke ni, “Wan gima wan- 
go ka en mana makati abich gi rech ariyo 
kende. 

18 Nowacho ni, “Kelnagiuru ane ka.” 
19 Eka nochiko mondo ji obed piny e lum. 
Bang’ kane osekawo makati abich gi rech 
ariyogo, kendo bang’ kane oseng’iyo malo 
e polo, nogoyo erokamano kaeto opogo 
makatino matindo tindo. Eka nomiyogi 
jopuonjre kendo jopuonjre nomiyogi ji. 
2°Ne gichiemo giduto mi giyieng’, kendo 
jopuonjre nokwanyo ng’injo mane ji 
ochamo oweyo moromo aditni apar 
gariyo. 21 kar romb joma nochiemo duto 
ne gin chwo alufu abich, ka ok okwan mon 
gi nyithindo. 

Yesu Owuotho Ewi Pi 

22 Gi sanosano bang’ mano, Yesu 
nochiko jopuonjre mondo odonji e yie 
kendo otel nyime kadhi loka machielo, ka 
en to ne pod odong’ chien kogonyo ogan- 
da. 23 Kane osegonyogi, noidho modhi e 
bath got malo, mobet kar kende mondo 
olem. Kane piny chiegni imore, ne en 
kanyo kende, 24 to yie to koro nosechopo 
kama ochwalore koa e dho nam, kendo 
apaka ne tage koni gi koni, nikech yamo 
nowuoknegi ataro. 

25 Kar saa apar otieno, ka piny chiegni 
ru, Yesu nowuok odhi irgi, kowuotho ewi 
26 Kane jopuonjre onene kowuotho ewi pi, 
ne gibuok motamore nono. Luoro 
nomakogi matek, kendo ne giwuok ka 
giwacho ni, “En jachien!” 

27 To Yesu nowachonegi mapiyo ni, 
“Jiwuru chunyu! En An. Weuru luor” 
28 Petro nodwoke mowacho ni, 
“Ruoth, ka en in adier to nyisa mondo abi 
iri ka awuotho ewi pi.” 

29 Nowachone ni, “Bi.” 

Eka Petro nowuok e yie kendo 
nochako wuotho ewi pi kochomo ir Yesu. 
30 To ka noneno yamo to luoro nomake, 

kendo kane koro ochako nimo, noywak 
matek ni, “Ruoth, resa!” 

31 Yesu norieyo bade sano sano 
momake. Nowachone ni, “Ne iriwo gi 
kiawa nang’o, yaye ng’ama nigi yie matin- 
niP” 

32 To kane giseidho yie mi gidonjo e 
iye, yamo nokuwe mos. 33 Omiyojoma 
neni ei yie nolame, ka giwacho ni, “In 
Wuod Nyasaye adier.” 

34 Kane gisechopo loka komachielo, ne 
gitundo Genesaret. 35 To ka jo gweng’no 
noyango Yesu, ne gioro wach e gwenge 
molworo kanyo duto. Ji nokelone jogegi 
mane tuo duto 36 kendo ne gisaye mondo 
oyie joma ne tuogo omulie kata mana riak 
lawe kende, kendo ji duto mane omule 
nochango. 

Gik Maler Rod Gik Mogak 

Eka jo Farisai gi Jopuonj chik 
nobiro ir Yesu koa Jerusalem mi 
openje ni, 2 "Ang’o momiyo jopuonj reni 
ketho kido gi timbe mag jodongoP Ok 
giluok lwetgi kapok gichiemo!” 

3 Yesu nodwokogi ni, “Ang’o momiyo 
uketho chik Nyasaye nikech wach kitu gi 
timbeu” 4 Nimar Nyasaye nowacho ni, 
‘Luor Wuoru gi meru’ kendo ni, ‘Ng’ato 
ang’ata mokuong’o wuon kata min nyaka 
negi.’ 5 To un uwacho ni ka ng’ato owacho 
ne wuon kata ne min ni, ‘Kony moro 
amora ma dine uyudo koa kuoma en mich 
ma aketo tenge ne Nyasaye’, 6 to ng’ama 
kamano koro ogony kuom ‘Luoro wuon 
gi min’ gi michneno. Kamano umiyo wach 
Nyasaye bedo maonge teko nikech wach 
kitu gi timbeu. 7 Un joma wuondoregi! 
Isaya ne nikare kane okoro wach kuomu 
kama: 

8 "Jogi paka gi dhogi, to chunygi ni 
mabor koda. 9 Gilama kayiem; 
nikech gipuonjo chike dhano ka 
gima gin puonj Nyasaye.” 10 Yesu 
noluongo oganda ire kendo owacho 
negi ni, “Chikuru itu mondo uwinj 
tiend wach “Gima donjo e dho 
ng’ato ok mi odok ‘mogak,’ to mana 



gima wuok koa e dhoge ema miyo 
odoko ‘mo^k’.” 

12 Eka jopuonjre nobiro ire mopenje 
ni, “Be ing’eyo ni jo Farisai ne ochwany- 
ore kane giwinjo wachni?” 

13 Nodwoko ni, “Gimoro amora ma 
Wuonwa manie polo ok opidho ibiro pudh 
oko gi tiendene. 14 Wegiuru aweya; gin 
jotecho ma muofni. Ong’ere ni ka ng’ama 
muofu otelone muofu wadgi to nyaka 
gipodhi e bugo giduto kargi ji ariyogo.” 

15 Petro nowacho ni, “Nyiswae tiend 
ngerono.” 

16 To Yesu nopenjogi ni, “Kare un 
bende wach pod ok donjnu? 17 Donge 
ung’eyo ni gimoro amora madonjo e dhok 
dhi nyaka e ich kaeto owuok oko del? 18 To 
gik mawuok e dhok aa e chuny, kendo gin 
ema gimiyo ng’ato doko “mogak.” 
19 Nikech chuny ema gik maricho kaka; 
paro maricho, nek, terruok, chode, kuo, 
hango wach, gi ketho nying ji wuokie. 
20 Magi e gik ma miyo ng’ato bedo 
‘mogak’, to chiemo gi lwedo maok olwoki 
ok mi odok “mogak.”’ 

Yie Mar Chi Kanaan 

21 Bang’ aa kanyo, Yesu nodhi nyaka 
gweng’ Turo gi Sidon. 22 Chi Kanaan 
moro mane odak machiegni gi kanyo 
nobiro ire kaywagore ni, “Ruoth, Wuod 
Daudi, kecha! Nyara nigi jachien marach 
kendo osandore malit.” 

23 To Yesu ne ok odwoke kata wach 
achiel. Omiyo jopuonjre nobiro ire moji- 
we ni, “Riembe odhi, nikech osiko kogoyo 
koko bang’wa.” 

24 Nodwoko ni, “Ne oora mana ne 
rombe molal mag Israel kende.” 

25 To dhakono nobiro mogoyo chonge 
piny e nyime, kawacho ni, “Ruoth, yie 
ikonya.” 

26 To nodwoko ni, “Ok en gima ber 
kawo chiemb nyithindo mondo idir ne 
guogi.” 

27 Dhakono nodwoke ni, “Mano en 
adier Ruoth, to kata guogi bende chamo 

ng’injo molwar piny koa e mesa ruodhgi.” 

28 Eka Yesu nodwoko ni, “Dhako, in gi 
yie maduong’ ndi! Kwayoni osechopi.” 
Kendo nyare nochango kochakore sano. 

Yesu Opidho Ji Alufu Ang’wen 

29 Yesu noa kanyo kendo noluwo tie 
Nam Galili. Eka noidho malo mobet piny 
e bath got. 30 Oganda maduong’ nobiro 
ire, kendo ne gikelone rong’onde, muofni, 
pudhe, momni gi ji matuo mamoko 
mang’eny mi ne giketogi e tiende; kendo 
nochangogi. 3I Dho ji nomoko kane 
gineno ka momni wuoyo, pudhe ngima, 
rang’onde wuotho, kendo muofni neno, 
kendo ne gipako Nyasach Israel. 32 Yesu 
noluongo jopuonjrene ire mowacho ni, 
‘Akecho jogi nikech koro gisebedo koda 
kuom ndalo adek to gionge gi gima 
digicham. Ok adwar mondo agonygi gidhi 
ka gidenyo, nono to kech nyalo goyogi 
piny e yo.” 

33 Jopuonjrene nodwoke ni, “Ere kuma 
dwayudie makati e chuny pinyka manyalo 
pidho oganda makwar machal kamaP” 

34 Yesu nopenjogi ni, “Un-gi makati 
adi?” 

Ne gidwoke ni, ‘Abiriyo kende gi rech 
matindo-tindo manok.” 

35 Eka nochiko mondo ji obed piny e 
lowo. s6 Kendo nokawo makati abiriyogo 
gi rechgo, kendo kane osegoyo eroka- 
mano, ne opogogi matindo- tindo kendo 
nochiwogi ne jopuonjre, ma bende 
nomiyogi ji. 37 Ne gichiemo giduto mi 
giyieng’. Bang’ chiemo jopuonjre nok- 
wanyo ng’injo mane ji ochamo oweyo 
moromo aditni abiriyo. 38 Kar romb joma 
nochiemo duto ne gin alufu ang’wen, ka 
ok okwan mon gi nyithindo. 39 Bang’ ka 
Yesu nosegonyo oganda odhi, nodonjo e 
yie mi odhi e gweng’ mar Magadan. 

Kwayo Mar Ranyisi 
1 JO -FARISAI gi Jo Sadukai 
_L O nobiro ir Yesu mi oteme kapenje 
mondo onyisgie ranyisi moa e polo. 

2 Nodwokogi ni, “Kochopo odhiambo 



to uwacho ni piny kiny nolendi nikech 
polo marmar,’ 3 to gokinyi to uwacho ni, 
kodh yamo maduong’ wang’nochwe 
nikech polo marmar kendo dudo.’ Ulony e 
somo kit polo, to somo ranyisi mag kit 
ndalo to otamou. 4 Tieng’ ma timbene 
richo kendo materoreni manyo ranyisi 
mar hono, to ok bi miye moro amora mak 
mana ranyisi mar Jona.” Eka Yesu 
nowuok odhi oweyogi. 

Thowi Mar Jo Farisai Gi Jo Sadukai 

5 Bang’ kane giseng’ado loka nam, jop- 
uonjre wigi nowil maok oting’o makati. 
6 'Yesu nowacho negi ni, “Beduru motang’ 
kendo ritreuru ne thop jo Farisai gi jo 
Sadukai.” 

7 Ne giloso kendgi kuom wachni, ka 
giwacho ni, “Owuoyo kamano nikech ne 
ok wating’o makati kata achiel.” 

8 To kaka nong’eyo gimane giwacho 
kendgi, Yesu nopenjogi ni, “Un joma nigi 
yie matin-gi, ang’o momiyo uloso kendu 
kuom wach makati ma uongegoP 9 Kare 
wach pok odonjonu? Donge uparo makati 
abich mane opidho ji alufu abich, kod kar 
romb aditni mane uchoko? 10 Kata makati 
abiriyo mane opidho ji alufu ang’wen, kod 
kar romb aditni mane uchoko? 1 ! Ere kaka 
wach pok odonjonu ni ne ok awuo kodu 
kuom makati? To ritreuru kuom thop jo 
Farisai gijo Sadukai. 12 Eka negiwinjo 
tiend wach ni kare ne ok owachnegi ni 
giritre kuom thowi mitedogo makati, to ni 
mondo giritre kuom puonj jo Farisai gijo 
Sadukai. 

Petro Ohulo Ni Yesu Eli Ng’a 

13 Ka Yesu nodonjo e gweng’ mar 
Kaisari man Filipi, nopenjo jopuonjrene 
ni, ‘Ji wacho ni Wuod Dhano en ng’a?” 

14 Ne gidwoke ni, “Jomoko wacho ni en 
Johana ja Batiso, to jomoko ni en Elija, to 
jomoko bende ni en Jeremia, kata achiel 
kuom jonabi.” 

15 Nopenjogi ni, “To un to uwacho ni 
An ng’a?” 

16 Simon Petro nodwoke ni, “In e 

Kristo, Wuod Nyasaye Mangima.” 

17 Yesu nodwoke ni, “Ogwedhi adier, 
Simon wuod Jona, nimar dhano ok ema 
osefwenyoni tiend wachni, to Wuora 
manie polo ema osefwenyonigo. 18 Kendo 
anyisi ni in Petro, kendo e lwandani ema 
abiro gere kanisana, kendo dhorangeye 
mag Gehena ok noloye ngangV 19 Abiro 
miyi kifungni mag pinyruodh polo; kendo 
gimoro amora mitweyo e pinyka notwe e 
polo, to gimoro amora migonyo e piny 
nogony e polo.” 20 Eka nosiemo jopuon- 
jrene ni kik ginyis ng’ato ang’ata ni ne en 
Kristo. 

Yesu Okoro Thone 

21 Chakre kindeno kadhi nyime Yesu 
nochako nyiso jopuonjrene ni ne ochuno 
ni nyaka odhi Jerusalem kendo osandre e 
yore mang’eny e lwet jodong oganda gi 
jodolo madongo kod jopuonj chik, kendo 
ni ne nyaka bi nege kendo ochier obed 
mangima chieng’ mar adek. 

22 Petro nokawe okete tenge kendo 
nokwere. Nowachone ni, “Ruoth, we 
wuoyo kamano. Gima kamano ok nyal 
timoreni ngangT 

23 Yesu nolokore mowacho ne Petro ni, 
“Dog chien kang’eya, Satandni! In kidi 
mar chwanyruok ne an; nikech iketo pachi 
kuom gig dhano to ok kuom gig 
Nyasaye” 

24 Eka Yesu nowachone jopuonjrene 
ni, “Ka ng’ato dwaro luwo bang’a to nyaka 
okwedre owuon kendo oting’ msalape 
kendo oluwa. 25 Nimar ng’ato ang’ata 
madwaro reso ngimane, ngimane biro 
lalne, to ng’ato ang’ata mowito ngimane 
nikech an biro yude. 26 Koso en ber mane 
ma dhano nyalo yudo ka piny duto obedo 
mare to ngimane to olalne? 27 Nimar 
Wuod Dhano noduogi e duong’ mar 
Wuon mare kaachiel gi malaikege, kendo 
chieng’no enomi ng’ato ka ng’ato pokne 
kaluwore gi gima osetimo. 28 Awachonu 
adier ni nitie jomoko mochung’ ka sani ma 
ok nobil tho kapok gineno Wuod Dhano 
kabiro gi pinyruodhe.” 



Kit Yesu Olokore 

Bang’ ndalo auchiel, Yesu nokawo 
kaachiel kode Petro, Jakobo, gi 
Johana owadgi Jakobo mi notelo negi 
nyaka e wi got malo kar kendgi. 2 Kuno 
kite nolokore e nyimgi. Lenda wang’e 
norieny ka chieng’, kendo lepe nololore 
rachar marieny ka ler. 3 Apoya nono Musa 
gi Elija nothinyore e nyimgi kanyo, ka 
gi wuoyo gi Yesu. 

4 Petro nowacho ne Yesu ni, “Ruoth, 
bedowa ka en gima ber. Ka iyiena to abiro 
gero abilni adek kae; achiel mari, achiel 
mar Musa kendo machielo mar Elija.” 

5 Ka noyudo pod owuoyo, boche 
marieny noimogi, kendo dwol noa e 
bocheno kawacho ni, “Ma en Wuoda 
mahero kendo amor kode, winjeuru!” 
6 Kane jopuonjre owinjo wachno, 
luoro nomakogi mi gipodho piny ka giku- 
lo wiyegi piny. 7 Yesu nobiro irgi momulo- 
gi, kowacho ni, “Auru malo, kendo weuru 
bedo maluor.” 8 Kane giting’o wengegi, ne 
ok gineno ng’ato mak mana Yesu kende. 

9 Kane oyudo gilor gia e wi got, Yesu 
nowuoyo negi kowacho ni, “Kik unyis 
ng’ato gima useneno, nyaka chop chieng’ 
ma Wuod Dhano nochier koa e tho.” 
10 Jopuonjre nopenje ni, “Kare ang’o 
momiyo jopuonj chik wacho ni Elija 
nyaka bi mokwongo?” 

1 'Yesu nodwoko ni, “Kuom adier, Elija 
nyaka bi mondo oket gik moko duto kare. 
12 To akonu ni Elija koro osebiro, to kata 
kamano ne ok giyange, to ne gitimone 
gimoro amora ma gihero. Wuod dhano 
bende ibiro sandi e lwetgi e yo machalre. 
13 Eka jopuonjre noyango ni nowuoyo 
kodgi kuom Johana ja Batiso. 

Ochang Wuowi Mane Nigi Jachien 

14 Kane giduogo ir oganda, ng’at moro 
nobiro ir Yesu mogoyo chonge piny e 
nyime. 15 Nowachone ni, “Ruoth, yie ikech 
wuoda, nikech en-gi ndulme kendo osan- 
dore malit. Ojapodhoga piny e mach kata 
e ipi. 16 Ne akele ne jopuonjreni mondo 
gichange, to ne otamogi.” 

17 Yesu nodwokogi ka wacho ni, “Yaye 
tieng’ motamore yie kendo mokethoreni, 
abiro bedo kodu marom nadi? Abiro dak e 
dieru marom nadi? Kelnauru wuowino 
ka.” 18 Yesu nokwero jachiendno, mi 
nowuok oa kuom wuowino, kendo 
nochango kochakore sano. 

19 Eka jopuonjre nobiro ir Yesu 
ling’ling’ mi openje ni, “Ang’o momiyo 
wan nende ok wanyal riembe?” 
20 Nowachonegi ni, “Nikech un-gi yie 
matin nono. Anyisou adier ni ka un-gi yie 
matin marom gi koth karadali to umyalo 
wacho ne godni ni, “Wuogi ia ka idhi 
kacha, kendo dowuogi modhi. Onge gima 
dibednu matek. 

21 To jachien ma kama ok nyal riembi 
ka ok ng’ato olamo matek kendo otweyo 
chiemo.” 

22 Kane gichokore kaachiel Galili, 
nowacho negi ni, “Wuod Dhano ibiro 
ndhogi mi keti e lwet ji. 2S Gibiro nege, to 
chieng’ mar adek ibiro chiere mobed 
mangima kendo. Kendo jopuonjre kuyo 
nomako maduong’. 

Osuru Mar Ilekalu 

24 Bang’ ka Yesu gi jopuonjrene 
nochopo Kapernaum, jochok osuch 
dirachma ariyo-ariyo nobiro ir Petro 
mopenjo ni, “Donge Japuonju chulo osuch 
Hekalu?” 

25 Nodwoke ni, “Ee, ochulo.” 

Ka Petro nochopo e ot, Yesu ema nok- 
wongo wuoyo kode kapenje ni, “Iparo 
nade kuom wachni, Simon? Ruodhi mag 
piny choko osuru mopogore opogore 
kuom nyithindgi koso kuom jomamoko?” 

26 Petro nodwoko ni, “Kuom 
jomamoko.” 

Yesu nowachone ni, “Ka kamano to 
kare nyithindo ni thuolo. 27 To mondo kik 
wachwanygi, dhi e nam mondo ichik 
olopi; kaw rech mimako mokwongo; yaw 
dhoge, kendo ibiro yudo pesa moromo 
shekel achiel. Kawe imiye jogo kaka 
osucha kod mari." 

Ng’at Maduong’ Molovo E 



Pinyruodh Polo 

1 q E kindeno jopuonjre nobiro ir 
O Yesu mopenje ni, “En ng’a 
maduong’ moloyo e pinyruodh polo?” 2 To 
noluongo nyathi moro matin mi okete 
ochung’ e diergi. s Eka nowacho ni, 
“Anyisou adier ni ka ok ulokoru muchalo 
gi nyithindo matindo to ok ubi donjo e 
pinyruodh polo ngang’. 4 Emomiyo ng’ato 
ang’ata mobolore kaka nyathini chaloni e 
ng’at maduong’ moloyo e pinyruodh polo. 

5 "Kendo ng’ato ang’ata morwako 
nyathi machal kama e nyinga to an ema 
orwaka. 6 To ka ng’ato omiyo achiel kuom 
joma tindo moyie kuomagi otimo richo to 
dibed maber ka otwene nyapong’ 
maduong’ e ng’ute kaeto onyumego e 
chuny nam. 

7 "Piny none malit nikech gik mamiyo 
ji donjo e richo! Ochuno ni gik makamagi 
nyaka bedie, to ng’at mamiyo gibiro biro 
wuoro! 8 Ka lweti kata tiendi miyo itimo 
richo to ng’ade oko kendo iwite mabor. 
Ber moloyo ne in kidonjo e ngima king’ol 
kata ka in puth moloyo bedo gi lwedo 
ariyo kata tiende ariyo to owiti e mach 
mochwere. 9 Kamano bende ka wang’i 
miyo itimo richo to lodhe oko kendo iwite 
mabor. Ber moloyo ne in kidonjo e ngima 
gi wang’ achiel moloyo bedo gi wenge 
ariyo to owiti e mach mar Gehena. 

Ngech Rombo Molal 

10 "Neuru ni ok uchayo achiel kuom 
joma tindogi. Nimar anyisou ni malaikegi 
manie polo osiko ka ng’iyo wang’ Wuora 
manie polo. n Nikech Wuod Dhano ose- 
biro mondo owar joma olal. 

12 "Uparo nade? Ka ng’ato nigi rombe 
mia achiel, to achiel kuomgi olal, donge 
ng’atno diwe piero ochiko gpchikogo mi 
odhi omany achiel molalno? 13 To awa- 
chonu adier ni koyude to obedo mamor 
kuom rombo achielno, moloyo kuom 
piero ochiko gochiko mane ok olal. 
14 Machalre gi mano, wuonu manie polo 
ok dwar ni kata achiel kuom joma tindogi 
olal. 

Owadu Mokethoni 

15 "Ka owadu ochwanyi to dhi kendo 
inyise kethone, mana e kindu kode ji ariyo. 
Ka ochikoni ite mowinjo to mano iseloso 
kindi gi owaduno. 16 To ka otamore winji 
to kaw ng’ato achiel kata ji ariyo idhi 
iwuogo kode, mondo, “winjruok marach 
duto mantie olosi ka joneno ariyo kata 
adek nitie.’ 17 Kodagi winjogi, to nyis 
kanisa wachno; to kodagi winjo nyaka 
kanisa, to kawe kaka dikaw ng’at ma 
japiny kata jasol osuru. 

18 "Anyisou adier ni gimoro amor a 
mutweyo e pinyka notwe e polo bende, 
kendo gimoro amora mugonyo e pinyka 
nogony e polo bende. 

19 "A nyisou bende ni ka ji ariyo 
kuomu e pinyka owinjore kuom gimoro 
amora mukwayo to Wuora manie polo 
notimnugo. 20 Nimar kama ji ariyo kata 
adek ochokoree e nyinga to an kodgi 
kanyo.” 

Ngeeli Jatich Maonge Keeh 

21 Eka Petro nobiro ir Yesu mopenje 
ni, “Ruoth, owinjore awene owadwa ndalo 
adi kokethona? Nyaka ndalo abiriyo 
koso?” 

22 Yesu nodwoke ni, ‘Akoni ni ok 
dibiriyo to di piero abiriyo nyadibiriyo.” 

23 "Mano emomiyo pinyruodh polo 
chalgi ruoth mane dwaro nono kaka 
jotichne osetiyo gi pesane. 24 Kane ochako 
timo nonrono, ng’at moro mane nigi gope 
moromo talanta alufu apar ne okel e 
nyime. 25 To kaka ne ok onyal chulo 
gopeno, ruodhe nogolo chik mondo en 
kaachiel gi chiege gi nyithinde, kod gik 
moko duto mane en-go ousi mondo ochul 
gowino. 

26 "To jatijno nogoyo chonge piny e 
nyime, moywagorene ni, “Yie ihorina 
mos, abiro chuli gopino duto tee.’ 27 Ruodh 
jatijno nokeche mi owene gopeno lendo 
ogonye odhi. 

28 "To bang’ ka jatich nogono nosea 
odhi, noyudo achiel kuom jotich wetene 
mane nigi gope moromo dinari mia achiel. 



Nomake matek mochako deye, kowacho 
ni, “Chula gopa ma in-go sani!’ 

29 "Jatich wadgino nogoyo chonge 
piny e nyime moywagorene ni, “Yie ihori- 
na mos, abiro chuli gopi.’ 

30 "To nodagi. Kar timo kamano to 
noa kanyo mi oloso wach mondo orwak 
ng’atno e jela nyaka chop ochul gowino. 
3 ! Ka jotich mamoko noneno gima noti- 
moreno, chunygi nodoko malit ahinya 
kendo ne gidhi mi ginyiso ruodhgi gik 
moko duto mane osetimore. 

32 "Eka ruodhno noluongo jatichneno 
ire, mowachone ni, ‘An ne aweni gopa 
mane in-go duto nikech ne iywagorina 
mondo atim kamano. S3 Ang’o momiyo 
into ne itamori kecho jatich wadu kaka an 
bende ne akonyiP’ 34 Ruodhe ne mirima 
omako kode mi nochiwe e lwet jojela 
mondo orodhe maonge kech, nyaka chop 
ochul gowi duto mane en-go. 

35 "Kamano e kaka Wuora manie polo 
biro timone ng’at ka ng’ato ka ok oweyo 
ne nyawadgi gie chunye.” 

Ketho Keny 

Kane Yesu osetieko wacho gigi, 
noa Galili kendo nodhi nyaka e 
gweng’ mar Judea loka Aora Jordan 
komachielo. 2 Oganda maduong’ noluwe, 
kendo nochangogi kuno. 

3 Jo Farisai moko nobiro ire mondo 
oteme. Ne gipenje ni, “Be en gima kare 
mondo ng’ato oketh keny gi chiege nikech 
wach moro amora?” 

■^To nodwokogi ni, “Donge usesomo 
ni kar chakruok Jachwech ‘nochweyogi 
dichwo gi dhako,’ 5 nomedo wacho ni, 
‘Nikech wachni dichwo nowe wuon gi 
min kendo nopadre gi chiege, mi ji ariyo- 
go nobed ringruok achiel? 6 Omiyo koro 
ok gin ji ariyo, to gin achiel. Kuom mano, 
gima Nyasaye oseriwo kaachiel kik dhano 
moro amora pogi.” 

7 Ne giwachone ni, “Ka en kamano to 
marang’o Musa nochiko ni dichwo 
mondo omi chiege satifiket mar ketho 
keny eka oriembe?” 8 Yesu nowacho negi 

ni, “Musa noyieneu mondo uketh keny gi 
mondu nikech chunjeu ne tek. To ok ne en 
kamano nyaka aa chakruok. 9 Anyisou ni 
dichwo moro amora moketho keny gi 
chiege, mak mana ne wach chode, mi 
onyuomo dhako machielo, to otimo richo 
mar terruok.” 

1() Jopuonjre nowachone ni, “Ka 
kamano e kaka wach chalo e kind dichwo 
gi dhako to kara her moloyo ka ng’ato ok 
okendo.” 

u To Yesu nokonegi ni, “Ji duto ok 
nyal rwako wachno, to makmana joma 
osemi nyalo mar timo kamano. 12 Nimar 
jomoko gin buoch nikech ne onywolgi 
kamano, joma moko ji ema oroyo eka 
odoko buoch, to mamoko to oseweyo kend 
nikech wach pinyruodh polo. Ng’at 
mohero rwako wachni to mondo orwake.” 

Nyithindo Matindo Kod Yesu 

13 Eka ji nokelone Yesu nyithindo 
matindo, mondo oket lwete kuomgi, 
kendo olem negi. To jopuonjre nokwero 
joma nokelogigo. 

14 To Yesu nowacho ni, “Weuru 
nyithindo matindo obi ira, kendo kik 
utamgi, nikech pinyruodh polo en mar 
joma chalo kamagi. 15 Kane oseketo lwete 
kuomgi, nomedo dhi nyime koa kanyo. 

Wuowi Ma Jamoko 

16 Eka ng’at moro nobiro ir Yesu 
mopenje ni, “Japuonj, en ang’o maber 
monego atim mondo eka ayud ngima 
mochwere?” 

17 To Yesu nokone ni, “Ang’o momiyo 
ipenja kuom gima ber? Nitie mana Ng’at 
achiel kende maber. Ka idwaro donjo e 
ngima to rit chike.” 

18 Ng’atno nopenje ni, “Chike mage?” 

Yesu nodwoko ni, “ ‘Kik ineki, kik 
ichodi, kik ikwal, kik tim nend miriambo, 
19 Luor wuoru gi meru, kendo iher 
nyawadu kaka iherori iwuon.’” 

20 Wuowi matinno nowachone ni, 
“Mago duto aserito. En ang’o machielo 
mapod aremo?” 



21 Yesu nodwoke ni, “Kidwa doko mal- 
ong’o chuth to dhiyo ius gigi duto mondo 
imi joma odhier eka inibed gi mwandu e 
polo. To bang’ timo kamano to bi iluwa.” 
22 Ka wuowi matin-no nowinjo mano, 
noa odhi ka chunye lit, nikech ne en-gi 
mwandu mathoth ahinya. 

23 Eka Yesu nowachone jopuonjrene 
ni, “Anyisou adier ni en gima tek mondo 
jamoko odonji e pinyruodh polo. 24 Bende 
anyisou ni yot mondo ngamia okal e 
wang’ sandan moloyo mondo jamoko 
odonji e pinyruodh polo.” 

25 Kane jopuonjre owinjo wachni, ne 
gidhier nono kendo ne gipenjore ni, “Ka 
en kamano to be inyalo war ng’ato adier?” 
26 To Yesu nong’iyogi tir mi owacho 
negi ni, “Mano en gima ok nyalre ne 
dhano, to ne Nyasaye to gik moko duto 
nyalore.” 

27 Petro nodwoke ni, “Wan waseweyo 
gik moko duto mondo waluwi! K ara en 
ang’o mwabiro yudo?” 

28 Yesu nowachonegi ni, ‘Anyisou 
adier ni chieng’ ma nolokie gik moko duto 
manyien, ka Wuod Dhano nobed e kom 
lochne man-gi duong’, un musebedo ka 
uluwa bende unubed e kombe mag loch 
apar gariyo, kuyalo dhout Israel apar 
gariyo. 29 Kendo ng’ato ka ng’ato 
moseweyo udi, kata owete kata nyimine, 
kata wuoro kata miyo, kata nyithindo, 
kata puothe nikech an, noyud gigo nyadi 
mia, kendo nocham ngima mochwere. 
30 To ji mang’eny ma sani ni nyime nobed 
chien mogik, kendo joma sani ni chien 
mogik, nobed nyime. 

Ngeeh Jotich Manie Puoth Mzabibu 

Nimar pinyruodh polo chalo gi 
wuon puodho mane owuok 
gokinyi kogwen, mondo ondik ji mane 
biro tiyone e puothe mar mzabibu. 
2 Nowinjore kodgi ni nobiro chulogi dinari 
achiel ng’ato ka ng’ato kuom 
odiechieng’no, eka noorogi e puothe mar 
mzabibu. 

3 "Kar saa adek nowuok oko mi 

noneno joma moko kochung’ e chiro ka 
gibudho abudha. 4 Nokonegi ni, ‘Un be 
dhiuru uti e puotha mar mzabibu, kendo 
abiro chulou gimoro amora mowinjore.’ 
5 Omiyo ne gidhi. 

"Nochako owuok oko kar saa auchiel 
kod saa ochiko kendo notimo kaka notimo 
mokwongo. 6 Kar saa apar gachiel bende 
nowuok oko, kendo nochako oyudo mana 
ka jomoko pod ochung’ achung’a kanyo. 
Nopenjogi ni, ‘Ang’o momiyo usebedo ka 
uchung’ achung’a ka odiechieng’ duto 
maonge gima utimP’ 

7 Ne gidwoke ni, “ ‘Nikech onge ng’a- 
ma osemiyowa tich nyaka chakre okinyi.’ 
"Nowachonegi ni, ‘Un be dhiuru uti e 
puotha mar mzabibu.’ 

8 "Kane ochopo odhiambo, wuon 
puoth mzabibu nowacho ne nyapache ni, 
“Luong jotich mondo ichulgi misachgi, 
kichako gi joma ne ondiki achien mogik, 
eka idok ir joma nondiki mokwongo.’ 
9,, Jotich mane ondiki kar saa apar 
gachiel odhiambo nobiro kendo moro 
ka moro kuomgi noyudo dinari achiel. 
1() Omiyo ka joma nondiki mokwongo 
nobiro, ne gigeno yudo mang’eny. To 
moro ka moro kuomgi be noyudo mana 
dinari achiel. 11 Kane giyude, ne gichak) 
ng’ur gi wuon puodho, 12 ka giwacho ni, 
‘Joma ne ondiki achien mogikgi osetiyo 
kuom saa achiel kende, to isemiyo 
gidoko marom kodwa, wan mwaset- 
ing’o pek tich ka watiyo odiechieng’ 
duto gi chieng’ makech.’ 

13 "To nodwoko achiel kuomgi ni, 
‘Osiepna, onge gima rach ma asetimoni. 
Donge ne iyie ni itiyo ne dinari achiel? 
14 Kaw chudoni mondo idhi. An awuon 
ema ayiero mondo ami ng’at mane ondiki 
achien mogik chudo maromre gi mari. 
15 Donge an gi ratiro mar timo gima 
adwaro gi pesana? Koso nyiego omaki 
koda nikech ang’wonP’ 

16 "Kuom mano joma ni chien mogik 
nobed mokwongo, to joma okwongo 
nobed chien mogik.” 



Yesu Ochako Okoro Thone Kendo 

17 Kane oyudo Yesu idho dhi 
Jerusalem, nokawo jopuonjre apar gariyo 
oketo tenge kendo nowachonegi ni, 18 "Eri 
waidho wadhi Jerusalem, kendo Wuod 
Dhano ibiro ndhogi mi chiw e lwet jodolo 
madongo gi jopuonj chik. Gibiro 
ng’adone buch tho, 19 kendo gibiro chiwe 
ne ogendini maok jo Yahudi mondo ojare, 
orodhe kendo ogure. To chieng’ mar adek 
nochier mobed mangima kendo!” 

Kwayo Mar Miyo 

20 Eka min yawuot Zebedi nobiro ir 
Yesu kaachiel gi yawuote, kendo bang’ 
goyo chonggi piny e nyime, ne gikwaye ni 
otimnegie ng’ wono. 

21 Yesu nopenjogi ni, “En ang’o mid- 
waro?” 

Nowachone ni, “Gol chik mondo 
moro ka moro kuom yawuota ariyogi obi 
obed kodi e lochni, moro e badi korach- 
wich to machielo e badi koracham.” 

22 To Yesu nowachonegi ni, “Ok 
ung’eyo gima ukwayo. Be unyalo madho 
okombe ma adhi madhoni?” 

Ne gidwoke ni, “Wmyalo.” 

23 Yesu nowachenegi ni, “Kikombena to 
en adier ni ubiro methoe, to bedo e bada 
kora kata koracham an ok achiw. 
Kuondego gin mag joma Wuora noiko 
negi chon.” 

24 Ka jopuonjre apar mamoko nowin- 
jo wachno, ne gikecho gi owete ariyogo. 
25 To Yesu noluongogi kaachiel mowa- 
chonegi ni, “Ung’eyo ni joloch mag 
jopiny rito jogegi gi ang’enge, kendo 
jotendgi madongo tiyogi gi thuon, 26 un 
to ok un kamano. Kar timo kamano to 
ng’ato ang’ata madwaro bedo maduong’ 
e dieru nyaka bedi jatichu, 27 kendo ng’a- 
to ang’ata madwaro bedo ng’at mok- 
wongo nyaka bed misumbau, 28 mana 
kaka Wuod Dhano ne ok obiro mondo ji 
otine, to mondo otine ji, kendo mondo 
ochiw ngimane obed gima iwarogo ji 
mang’eny.” 




